text:
लोक कथा : लेड़गा मंडल
– वीरेन्द्र ‘सरल‘
एक गांव म एक झ लेड़गा रहय। काम बुता कुछ नइ करय। ओखर दाई ओला अड़बड़ खिसयावय। लेड़गा के दाई जब सियान होगे अउ लेड़गा जवान, तब रिस के मोर डोकरी ओला अड़बड़ गारी-बखाना दिस। लेड़गा हाथ जोड़के किहिस-‘‘ले दाई अब जादा झन खिसया। काली ले महुं कुछु बुता काम करके चार पैसा कमा के तोर हाथ में दुहूं। डोकरी खुश होगे अउ बिहान दिन आज मोर बेटा ह कमाय बर जाही कहिके लेड़गा बर सात ठन मुठिया रोटी रांध के मोटरी म जोर दिस। लेड़गा रोटी ल धरके कमाय बर जावत हवं कहिके घर ले निकल गे। फेर जनम के अलाल अउ कोढ़िया, कहीं काम बूता ला तो जानय तको नहीं। ओखर आदत बेवहार ला जान के कोन्हों ओला अपन संग काम म लेगबे नइ करिन। लेड़गा के मन म दाई के डर समागे। ओहा दूसर गांव डहर रेगें लगिस अउ उहां के खार के एक तरिया पार म पीपर रूख के छइहां म बइठगे।
मंझनिया के बेरा रहय। निचट सुनसान। न चिरई-चींव करे न कौआ कांव। लेड़गा ल भूख लागिस तब ओहा दाई के जोरे मोटरी के रोटी ला निकालिस अउ लालच के मारे रोटी ल गिन-गिन के चिचिया के कहय-‘‘एक ला खांव के कि सातो ल खांव। एक ला खांव कि सातो ल खांव। एक ला —-।‘‘
लेड़गा ह जउन पीपर के छइहां म बइठे रहय। ओमें सतबहिनी रहय। लेड़गा के गोठ ला सुनके सतबहिनी मन डर्रागे। ओमन लेड़गा ला कोनहो बइगा-गुनिया समझिन। एक झन सत बहिनी ह परगट होके किहिस-‘‘कस भैया, हमन तोर काय बिगाड़े हन जउन तुमन घेर-बेरी एक ला खावं कि सातो ला खांव कहत हव। हमन ला झन खा भैया, येदे मैं तुमा देवत हवं तेला रख ले। येमें हीरा मोती , पन्ना-पुखराज, सोना-चाँदी के दाना भराय हे। येला ले जा, तोर सबो गरीबी ह दूरिहा जाही अउ तैहा मंडल हो जबे।‘‘
लेड़गा ह तुमा ला धर के अपन गांव डहर रेंगिस। अउ खुशी के मारे सबले पहिली अपन मितान घर जाके सतबहिनी मन के कहे बात ला बता दिस। ओखर मितान-मितानिन मन लालच म आगे। सतबहिनी मन के दे तुमा ला लुकादिन अउ दूसरा तुमा ला लेड़गा के आघू म काट के देखावत किहिन-‘‘ ‘‘देखे, येमे तो कुछ नइ हे। सतबहिनी मन तोला ठग दिन, समझे?‘‘ लेड़गा सतबहिनी मन ला गारी देवत अपन घर पहुंचिस। लेड़गा के जाय के बाद ओखर मितान-मितानिन मन तुमा ला काट के देखिन तब बक खागे। सिरतोन म ओमे हीरा-मोती, पन्ना-पुखराज, सोना-चांदी के दाना भराय रहय।
येती लेड़गा फेर बिहान दिन अपन दाई ला सात ठन मुठिया बनाय बर किहिस अउ ओला धरके सोझे उही तरिया पार के पीपर पेड़ के छइंहा म जाके बइठगे। अउ एक ला खांव कि सबो ला खांव कहिके के चिचियाय लगिस।
फेर एक झन सतबहिनी ह परगट होके पुछिस-‘‘अब काय होगे। काली तुमा दे रहेन तेहा कहां हे?‘‘ लेड़गा अपन मितान घर के सब बात ला सफा-सफा बता दिस। ये बखत ओ सतबहिनी ह लेड़गा ला एक ठन बोकरा देवत किहिस-‘‘ ये द,े येला ले जा। ये बोकरा ला गुदगुदाबे तहन बोकरा ह सोने-सोन के मोहर ला उछरही। सब ला सकेल ले बे तहन तोर गरीबी दूर हो जही।‘‘
लेड़गा ह बोकरा ला धर के अपन घर आवत रिहिस। ये बखत ओखर मितान ह पहिलीच ले लेड़गा के अगोरा करत अपन घर के मोहटी म खड़े रहय। लेड़गा ला बोकरा धर के आवत देख के ओहा खुश होके जय-जोहार करिस अउ लेड़गा ला अपन घर ले आनिस। मितान जान के लेड़गा ह सब बात ला बता दिस। मितान ह लेड़गा ल चाहा गुड लाने बर दुकान भेज दिस अउ सतबिहनी मन के दे बोकरा ला लुका के वइसनेच दूसरा बोकरा ल ला के बांध दिस। लेड़गा दुकान ले लहुटिस। तहन बोकरा ला गुदगुदाय। अब नकली बोकरा ह कहां ले सोन के मोहर उछरय। मितान किहिस-‘‘सतबहिनी मन फेर तोला ठग दिन।‘‘
अब लेड़गा के जीव बगियागे। एड़ी के रिस तरवा म चढ़गें। ओहा सतबहिनी मन ला गारी देवत बिहान दिन फेर सरी मंझनिया सात ठन मुठिया धरके उही पीपर पेड़ मेरन पहुँचिस अउ चिचिया के किहिस-‘‘आज तो एको झन ल नइ बचावंव, सातो के सातो ल खाहूँ।‘‘
डर के मारे सातो बहिनी मन परगट होके हाथ जोड़के खड़े होके किहिस-‘‘अब काय कम पड़गे?‘‘
लेड़गा किहिस-‘‘तुमन जउन बता के देथव ओमन सबो नकली आय न तुमा म हीरा-मोती भराय हे अउ न बोकरा ह सोन के मोहर उछरय।
बड़े सतबहिनी ह जान डारिस ये सब एखर मितान के करस्तानी आय। असली जिनिस ल लुका देथे अउ येला नकली ल धरा देथे। ये बखत ओहा एक ठन नानकुन डिबिया ल देके किहिस-‘‘आज सबले पहिली अपन मितान घर जाबे अउ बताब, येमे संसार के सबले कीमती जिनिस हे।‘‘
लेड़गा ओ डिबिया ल धरके लहुटगे। अउ सबले पहिली अपन मितान घर पहुँच के सब बात ला सफा-सफा बता दिस। ललचाहा मितान ओ डिबिया ल तुरते अपन कुरिया म ले जा के खोलिस। डिबिया खुलते साठ ओमे भराय केवास ह उड़ा के मितान-मितानिन के देहें म चटकगे अउ मनमाने खजवाना शुरू करिस। अड़बड़ दवई -पानी लगाइस फेर खजरी माढ़बे नइ करिस। मितान-मितानिन मन जान डारिन ये देवतहा केवास आय। जब तक लेड़गा के असली तुमा अउ बोकरा ल नइ लहुटाबो तब तक ये खजरी माढ़ने वाला नइ हे। ओमन लेड़गा के गोड़ म घोलंड के माफी मांगिन अउ ओखर असली जिनिस ल लहुटाइन तभे उखर खजरी माढ़िस।
लेड़गा ह असली तुमा अउ बोकरा ल लेके अपन घर पहुँचगे। तुमा ला काट के देखिस तब सिरतोन म ओमें हीरा-मोती, पन्ना-पुखराज अउ सोना-चांदी भराय रहय। थोडेच दिन म लेड़गा ह मंडल होगे अउ अतराप भर म लेड़गा मंडल के नाव म प्रसिद्ध होगे।


c: text/html

text:
रायपुर । रायपुर रेल मंडल ह 20 अउ 21 अगस्त के मेगा ब्लॉक के सूचना दीस हे। दरअसल भिलाई के नेहरु नगर अउ उरकुरा-सरोना बाईपास म बनत रेल ओवरब्रिज बर तीन लाइन म गर्डर लॉचिंग के काम होना हे। येकर बर रेलवे ह 20 अउ 21 अगस्त के मेगा ब्लॉक लेय हे।
गर्डर लॉचिंग के देखत हुए रेलवे ह कुछु गाड़ी मन ल रदद् अउ कुछु गाड़ी मन के बीच म ही समाप्त कर दिस हे। इहीं दिन बिलासपुर-गेवरा रोड पैसेंजर, गेवरा रोड-इतवारी एक्सप्रेस अउ रायपुर-दुर्ग-रायपुर मेमू रदद् रहही। इही तरह 21 अगस्त के इतवारी-बिलासपुर एक्सप्रेस रदद् रहही । कुछु ट्रेन मन ल गंतव्य स्टेसन के पहिली ही समाप्त करे जात हे। 20 अगस्त के बरौनी-गोंदिया एक्स ल उसलापुर स्टेसन म ही रोक देय जाही।
20 अउ 21 अगस्त के मेगा ब्लॉक
रायपुर । रायपुर रेल मंडल ह 20 अउ 21 अगस्त के मेगा ब्लॉक के सूचना दीस हे। दरअसल भिलाई के नेहरु नगर अउ उरकुरा-सरोना बाईपास म बनत रेल ओवरब्रिज बर तीन लाइन म गर्डर लॉचिंग के काम होना हे। येकर बर रेलवे ह 20 अउ 21 अगस्त के मेगा ब्लॉक लेय हे।

robotstxt: allowed

filter: keep


text:
पंचायत मंत्री ह रामपुर म 12.28 करोड़ रूपिया के निर्माण कार्य मन के करिन लोकार्पण-भूमिपूजन
कुरूद, 21 मई 2018। पंचायत अउ ग्रामीण विकास मंत्री श्री अजय चन्द्राकर ह कुरूद विकासखण्ड के रामपुर क्लस्टर म काली श्यामाप्रसाद मुखर्जी रूर्बन मिशन सम्मेलन ल सम्बोधित करत कहिन कि गांव मन अऊ शहर मन के सर्वांगीण विकास बर सामाजिक भागीदारी जरूरी हे। गांव मन के शहरी स्वरूप उपर परिकल्पना तभे जादा सार्थक होही, जब आम सहभागिता के संग जनप्रतिनिधि अऊ स्वयं सेवी संस्था मन घलोक प्रतिबद्धता के संग रूर्बन मिशन के क्रियान्वयन म सहयोग प्रदान करहीं। श्री चंद्राकर ह ए मौका म 12 करोड़ 28 लाख रूपिया के 18 निर्माण काम मन के लोकार्पण अउ भूमिपूजन करिन। श्री चंद्राकर ह ए मौका म शासन के कई ठन योजना मन के तहत हितग्राही मन ल सामान अउ सहायता राशि के चेक तको बांटिन।
पूरा समाचार छत्तीसगढ़ संवाद के वेबसाईट म हिन्दी म इंहा हावय।


text:
कोरबा। जिला म पुलिस अधिकारी मन अब सड़क मन म बइठे मवेसी मन ल भगाही। पुलिस अधीक्षक ह पुलिस अधिकारी मन के नाम नवा आदेस जारी करिस हे। आरक्छक ले लेके पुलिस के राजपत्रित अधिकारी मन अब सड़क ले मवेसी मन ल खदेड़े के काम करही। अइसे येकर बर करे जात हे, जेकर ले सड़क हादस मन म लगाम लगाय जा सकय।
कोरबा जिला के पुलिस ल अब सड़क ले गुजरत हुए ये बात के धियान रखना होही कोनो मेर मवेसी त नइ बइठे हे। पुलिस अधीक्छक के आदेस के मुताबिक कोनो भी पुलिस अधिकारी कोनो भी सड़क ले गुजरय अउ उहां उमन ह मवेसा या त रोड म बइठे हे या फेर घूमत नजर आत हे त अफसर मन फउरन गाड़ी ल रोके के उमन ल भगाना पड़ही।
आरक्षक से लेके सीएसपी-डीएसपी स्तर के राजपत्रित अधिकारी घलोक ये काम ल करही। कोरबा के एसपी मयंक श्रीवास्तव ह ये पहल येकर बर करिस हे के, ताकि हादसा मन म लगाम लगाय जा सकाय अउ लोगन के जान न जाय।
सड़क म अंधेरा, ऊपर ले मवेसी मन के जमावड़ा के चलत राहगीर सड़क हादसा के सिकार होत रहत हे। येकर वजह ल कई लोगन के जान तक जा चुके हे। जिला म बढ़त सड़क हादसा म अंकुस लगाय म जिला प्रसासन अउ पुलिस के तमाम प्रयास करे जात हे। उहीं म ये प्रयास मन म ये घलोक एक अनोखा प्रयास हे।
होगी दंडनीय कार्रवाई
कोरबा एसपी ह जिला के समस्त थाना-चौकी मन ल जारी आदेश म ये घलोक साफ लिखे हे के अगर कोनो भी पुलिसकरमी या अधिकारी ह मवेला मन ल नजरअंदाज कर सड़क ले गुजरत पाय गिस त वो अधिकारी या पुलिसकरमी उपर दंडनीय कार्रवाई होही।
एसपी के ये आदेस ले सड़क हादसा मन म अंकुस लगाय के कोसिस त अच्छा हे, लेकिन नगर निगम के मवेसी मन ल लेके ढीला रवइया आघू आवत हे ओला कइसे लाइन म ला जाय।
कोरबा…….पुलिस अधिकारी अब खदेड़ही पसु मन ल
कोरबा। जिला म पुलिस अधिकारी मन अब सड़क मन म बइठे मवेसी मन ल भगाही। पुलिस अधीक्षक ह पुलिस अधिकारी मन के नाम नवा आदेस जारी करिस हे। आरक्छक ले लेके पुलिस के राजपत्रित अधिकारी मन अब सड़क ले मवेसी मन ल खदेड़े के काम करही। अइसे येकर बर करे जात हे, जेकर ले सड़क हादस मन म लगाम लगाय जा सकय।


text:
रायपुर। बिलासपुर म आज प्रदेस कारयकारनी बइठक म पीएल पुनिया ह बड़ ऐलान करिस हे के 22 सितंबर के जब प्रधानमंत्री जांजगीर दउरा म आही, तब कांग्रेस कारयकरता मन ह मोदी ल कारिया झंडा के संग स्वागत करही। गुरुवार के कांग्रेस के दफ्तर म पीसीसी कारयकारनी के अहम बइठक रखे गिस, जेमा ये फइसला ले गिस हे।
कांग्रेस प्रधानमंत्री के सबो कारयकरम म कारिया झंडा दिखाही। पुनिया के कहिना हे जब तक हमारी मांग पूरी नइ होही ये प्रदरसन जारी रहही। बिलासपुर म लाठीचारज के दोसी अधिकारी मन उपर एफआईआर अउ मामला के न्यायिक जांच के मांग करे गिस हे। ये दउरान पीएल पुनिया ह कारयकरता मन ले कहिन के कांग्रेस के अउ बड़ कारयकारनी होना चाही। येखर सेती ये कारयकारनी म अउ कारयकरता मन ल जोड़े के जरुरत हे। कांग्रेस पार्टी के प्रत्येक कारयकरता मन के सम्मान होही।
आघू उमन कहिन के कांग्रेस के कारयकरता मन कोनो पद म रहे या न रहे, सबो के सम्मान कांग्रेस करही। बिलासपुर के कांग्रेस भवन म लाठीचारज जइसे घटना आज ले पहिली नइ होय रहिस हे। कांग्रेस ये घटना के कड़ा निंदा करत हे। पुनिया ह कहिन के अमर अग्रवाल कचरा के सौकीन हे त काँग्रेसी मन ओला कचरा दिस हे। बइठक म भूपेश बघेल, टीएस सिंहदेव, चरणदास महंत, रविंद्र चौबे समेत कतको कांग्रेसी नेता मवजूद रहिस हे।
मोदी के कारिया झंडा के संग स्वागत करही कांग्रेस कारयकरता मन …पीसीसी कारयकारनी के अहम बइठक म फइसला
रायपुर। बिलासपुर म आज प्रदेस कारयकारनी बइठक म पीएल पुनिया ह बड़ ऐलान करिस हे के 22 सितंबर के जब प्रधानमंत्री जांजगीर दउरा म आही, तब कांग्रेस कारयकरता मन ह मोदी ल कारिया झंडा के संग स्वागत करही। गुरुवार के कांग्रेस के दफ्तर म पीसीसी कारयकारनी के अहम बइठक रखे गिस, जेमा ये फइसला ले गिस हे।


text:
नवनीत शुक्ला मुंगेली। जइसन जइसन चुनाई नजदीक आवत हे वइसन वइसन कांग्रेस म नवा जोस दिखाई देवत हे । 3 अगस्त के मुंगेली जिला प्रवास म सबले पहिली बाबा के जोर लोरमी म दिखिस जिहाँ जनता जोगी पार्टी के 40 कारयकरती मन ल कांग्रेस म घर वापसी कराइस । लोरमी अउ मुंगेली म सिंहदेव ह सब छोटे बड़ संगठन , वकील संघ, करमचारी संघ ले मिल के कांग्रेस के घोसना पत्र बर सब के राय मांगिस । जेला कांग्रेस के सत्ता म आये के बाद पूरा करे जाहि ।मुंगेली म आयोजित प्रेस वारता म नेता प्रतिपक्ष ह बड़ा बेबाकी ले जवाब दिस । लगभग 90 मिनट तक के वारता म जोगी उपर पूछेगे बात म कहिस के 2018 के चुनाई न भाजपा अउ कांग्रेस दू ही पार्टी हे जेमा मुकाबला होना हे । कांग्रेस कोति ल कोन बनहि मुख्यमंत्री के सवाल म हाइकमान उपर छोड़ दिस । कांग्रेस म चलत गुटबाजी बर कहिस के मिसन 2018 सब ल मिल के भाजपा के खेलाफ लड़ना हे कहिस ।
Home ताजा समाचार नेता प्रतिपक्छ सिंहदेव दिखिस लोरमी म


text:
सुधा वर्मा
छत्तीसगढ़ राज्य ल बने 18 बछर होगे हे पर अभु तक छत्तीसगढ़ी भाखा स्कूल मन म नइ पहुंच पाइस हे। ये सरकार के कमजोरी हे। अइसे कउन प्रांत हे जिहां उहां के भाखा म पढ़ाई नइ करे जात हे? जे भाखा के व्याकरन 1885 म हिंदी ले पहिली ले लिखे गेहे, ओला बोली -बोली बोलके हटाना चाहत हे।आज के अध्यक्छ एक बेर कहिन के भाखा हे दूसर बेर ये मा बहुत कमी बता दिस। जब कारयकाल समाप्त होवत हे, तब मानकीकरन के बात करत हे। पद म आय के पहिली बड़े- बड़े बात करत रहिन हे, ओकर के बाद आठवीं अनुसूची के बात कर के घुमाय लगिस हे। राजभाखा आयोग ल समाप्त कर देना चाही। अतका पइसा ये मा काबर खरच करत हे। आज पुस्तक मन बर अनुदान देय जात हे। जब अनुदान नइ मिलत रहिस हे तब घलो लोगन पुस्तक मन छपवात रहिन हे।
मै येकर पहिली दूनों अध्यक्छ ले बात करेव। श्यामलाल चतुर्वेदी ह कहिन के मैं कुछु नइ कर सकत हव,दानेश्वर शर्मा ह कहिन के उंखर तीर पावर नइ हे। मैं साक्छात्कार लेव तभु बताय रहिस के हमन कारयक्रम करवा सकत हन। पर भाखा ल लागू नइ कर सकत हन। येकर ले सवाल उठथे काबर बनेय गेहे ये आयोग ल?
पहिली छत्तीसगढ़ी पुस्तक मन बर अनुदान देय जात रहिस हे। फेर अपन परिचित मन ल देय बर नियम बदल दे गिस । छत्तीसगढ़ उपर लिखे हिंदी किताब मन बर घलो अनुदान देय जात हे। सारे मापदंड केवल हमार भाखा बर हवय।
मंच म घलो उही व्यक्ति होथे जेला अध्यक्छ पसंद करत हे। योग्यता के कोनो मायने नइए।अभु मानकीकरन म ही दिखाइ दिस। छांट छांट कर लोगन ल कारड भेजे जात हे।
ये लोगन ह हमन ल घुनघुना पकड़त हे। येला सफेद हाथी घलो कही सकत हन, जेला मुफ्त के खिला के पाले जात हे। काम का हे? भाखा बर साहित्य चाही, ये सही हे । पुस्तक प्रकासन घलो सही हे, पर येला पढ़ही कउन? कोनो के रुचि हे? बहुत लोगन के कहिना हे के पढ़ नइ सकन? जब तक पढ़ाही नइ त तब तक पढ़ही कइसे?
कभु एक समाचार आइस यदि “शासन अउ राजभाषा आयोग के आपसी सामंजस्य ठीकठाक रहही त आघू सत्र म छत्तीसगढ़ी माध्यम हो जाही।”
राजभाषा आयोग एक कक्छा के पुस्तक के अनुवाद बर दस हजार रुपिया रखे हैं। ये उही म तइयार होही। मै जानत हव ये स्वीकार नइए। अभु छत्तीसगढ़ी पढ़ाय के कोनो योजना नइए । ये समाचार हम लोगन बर एक लालीपॉप हे। ये नवभारत म 22 जुलाई के छपे समाचार एक प्रश्न खड़ा करत हे।
कुछ लोगन मिलके 52 अक्षर के प्रयोग करे के प्रस्ताव पास कर दिस। एकाएक छत्तीसगढ़ी म एम.ए खोल कर बहुत बेरोजगार तइयार कर दिस। ये बछर 40 सीट बर 40 आवेदन घलो नहीं आइस हे।
राजभाषा आयोग के अगला अध्यक्छ कइसे होही? कवि ,लेखक या फेर शिक्छाविद। तीन तरह के लोगन आइस अउ अपन अपन रंग दिखाइस हे।आखिर राजभाषा आयोग का का कर सकत हे अउ का नइ कर सकत हे। येला जनता ल बताना चाहि। जब भाखा ल आम जनता तक नइ पहुंच सकन त उंकर बर कुछु नइ कर सकन त बंद कर देय जाय। अनुदान दे के काम संस्कृति बिभाग करही। कारयक्रम कर के अउ अपन लोगन ल मंच देके पइसा काबर बरबाद करे जात हे। पठन पाठन सिक्छा बिभाग के जुम्मेदारी हे। जनता के भावना मन के संग न खेलव।


text:
तिल-तिल बाढे़ के दिन जानव (14 जनवरी मकर संक्रान्ति)
हर साल नवा बछर मा 14 जनवरी के दिन हमन मकर संक्रान्ति परब ला बहुॅत धूम-धाम से मनाथन। अइसे तो ए तिहार ला देस अउ बिदेस म घलाव मनाए जाथे फेर ए तिहार के का महत्तम हे एला जानव………
धार्मिक महत्तम- मकर संक्रान्ति के परब ला जिनगी के संकल्प लेहे के परब घलाव कहे जाथे। ए दिन ला मन अउ इंद्रीय मा अंकुस लगाए के संकल्प के रूप मा घलाव मनाए जाथे। पितामह भीष्म हर मकर संक्रान्ति के दिन अपन परान ला त्यागे के परन लेहे रहिस हावै जबकि उनला इच्छा मृत्यु के वरदान मिले रहिस हावै। ए दिन के अगोरा मा पितामह भीष्म 6 महीना ले बान के सेज मा सुते रहिन हावै। मकर संक्रान्ति के दिन गंगास्नान अउ गंगातट में दान के अड़बड़ महत्तम हावै। हमर धरम ग्रंथ के अनुसार मकर संक्रान्ति के दिन गंगा मइया भागीरथी के पीछू.पीछू रेंगत.रेंगत कपिल मुनी के आश्रम ले होवत सागर में आके मिले रहिस हावै। एखरे सेती ए दिन गंगासागर मा स्नान दान के भारी महत्तम हावै। कहे गै हावय – सारे तीरथ बार.बार,गंगा सागर एक बार। बंगाल में मकर संक्रान्ति के दिन गंगा.सागर मा जनसैलाब उमड़ जाथे। ए दिन तीर्थराज प्रयाग अउ गंगासागर में स्नान महास्नान कहे जाथे। उत्तर परदेस मा इलाहाबाद मा गंगा,यमुना अउ सरस्वती के संगम मा मकर संक्रान्ति से लेके 1 महीना तक मेला भराथे। ए मेला हर पहिली स्नान मकर संक्रान्ति ले सुरू होके शिवरात्रि के आखरी स्नान तक चलथे।
भौगोलिक महत्तम- संगवारी हो ए तिहार ला बडे़ दिन घलाव कहे जाथे। मकर संक्रान्ति हर सिसिर रितु के जाए के अउ बसंत रितु के आए के परतीक हरै। संक्रान्ति के मतलब होथे सम्यक क्रान्ति। ए दिन ले सुरूज के कान्ति में परिवर्तन सुरू हो जाथे। हमर भारत देस हर पृथ्वी के उत्तरी गोलार्ध मा हवै। संक्रान्ति ले पहिली सुरूज हर दक्छिनी गोलार्ध मा रहिथे मतलब हमर भारत देस से सुरूज के दूरी जादा होय के सेती हमर देस मा रात हर बडे़ अउ दिन हर छोटे होथे जेखर कारन हमर इंहा जाड़ा के मौसम रहिथे। मकर संक्रान्ति के दिन सुरूज नारायन हर दक्छिनी गोलार्ध ले उत्तरी गोलार्ध मा आ जाथे जेखर सेती हमर देस मा आज के दिन ले सुरूज के परकास जादा देर तक रहिथे अउ दिन हर बडे़ अउ रात हर छोटे हो जाथे। ए दिन सुरूज नारायन हर धनु राशि ला छोड़के मकर राशि मा आ जाथे। ए दिन ले हमन अंधकार से परकास के तरफ बढ़ जाथन जेखर से जम्मों परानी के चेतना अउ ताकत मा बढ़ोतरी होथे। सर्दी के परकोप ला दूर करे बर मकर संक्रान्ति के दिन भगवान सुरूज नारायन के पूजा अर्चना करे जाथे। बारह राशि के रथ मा सुरूज नारायन हर आकास मा विचरन करत रहिथे जेखरे सेती रितु मा परिवर्तन होवत रहिथे। भारतीय पंचाग पद्धति मा जम्मों तिथि ला चन्दा के गति ला आधार मानके तय करे जाथे फेर मकर संक्रान्ति ला सुरूज के गति ला आधार मानके तय करे जाथे एखरे सेती ए परब ला हर साल 14 जनवरी के मनाए जाथे।
समाजिक महत्तम- हमर भारत देस के अलग.अलग जगह मा अलग.अलग नाम से ए तिहार ला मनाए जाथे। पंजाब मा मकर संक्रान्ति के एक दिन पहिली ए तिहार ला लोहड़ी के नाम से मनाए जाथे। ए दिन घर.घर गजक,रेवड़ी, मक्का के रोटी अउ सरसों के साग खाए जाथ अउ बाटे जाथे। असम में माघ बीहू या भोगाली बिहू के नाम से मनाए जाथे। तमिलनाडू मे पोंगल के नाम से 4 दिन के तिहार मनाए जाथे। पहिली दिन भोगी पोंगल-ए दिन जम्मों कचरा ला सकेल के बारे जाथे। दूसर दिन सूर्य पोंगल-ए दिन लछमी माता के पूजा होथे। तीसर दिन मट्टू या केनू पोंगल-ए दिन पसुधन के पूजा करे जाथे। अंतिम दिन होथे कन्या पोंगल-ए दिन बेटी अउ दमाद के बिसेस रूप से स्वागत करे जाथे। पोंगल के तिहार मनाए बर स्नान करके खुला अंगना मा माटी के बरतन मा खीर बनाए जाथे जेला पोंगल कहे जाथे। ए खीर ला सुरूज देव ला अरपित करे के बाद परसाद के रूप मा बाटके खाए जाथे। राजस्थान में महिला मन 14 ठन सौभाग्यसूचक जिनिस तिली के लड्डू संग 14 पंडित या बेटी.माई ला दान मा देथे। महाराष्ट्र मा कहे जाथे-तिल गुलध्या आनि,गोड़.गोड़बोला। इंहा माई लोगिन मन तिली गुड़ अउ रोली ,हरदी देके कहिथे-तिली गुड़ लेवौ अउ मीठ.मीठ बोलव।। बिहार मा मकर संक्रान्ति हर खिचड़ी नाम से मनाए जाथे। ए दिन उरिद के दार,चाउर,तिली,चिवड़ा,गौ,सोना,उनी वस्त्र,कंबल आदि दान मा दिये जाथे। ए दिन घी अउ कंबल दान के अड़बड़ महत्तम हवै। कहे गै हे-माघ मासे महादेवः यो दास्यति घृतकम्बलम। स भुक्त्वा सकलान भोगान अन्ते मोक्षं प्राप्यति।।ए दिन घी अउ कंबल दान करने वाला मनखे ला ए दुनिया मा हर परकार के सुख भोगे के बाद अंत में मोक्छ के प्राप्ति हो जाथे। ए तिथि मा दिये गै दान के हमला एक हजार गुना जादा पुन मिलथे। वइसे भी ए दुनिया मा दान.पुन हा हर हाल में जीव के उद्धार करथे। भारत के संगे.संग नेपाल मा ए तिहार ला फसल अउ किसान मन के तिहार के नाम से मनाए जाथे। ए दिन सुरूज नारायन के बिसेस पूजा अर्चना करे जाथे अउ बने फसल बर धन्यवाद देके उॅखर आसीस लिये जाथे। नेपाल में ए दिन ला माघे संक्रान्ति या सुर्योत्तरायन या माघी कहे जाथे।
वैग्यानिक महत्तम-मकर संक्रान्ति के दिन तिली के लड्डू अउ खिचड़ी खाए के अउ बाटे के घलाव वैग्यानिक कारन हावै। मकर संक्रान्ति हर समरसता के परब आय। तिल,गुड़, घी अउ उरिद के दार के सेवन से सीत के परकोप हर सांत हो जाथे। तिली मा कई परकार के प्रोटीन, कैल्सियम, बी काम्प्लेक्स, कार्बाहाइड्रेट आदि पाए जाथे। तिली के सेवन से तनाव अउ मानसिक दुर्बलता दूर होथे। तिली ला भूंज के सक्कर या गुड़ में मिला के खाए ले कब्ज दूर हो जाथे। तिली के तेल ला बुद्धिवर्धक कहे जाथे। रोज 2 चम्मच करिया तिली खाए ले बवासीर ठीक हो जाथे। तिली के तेल मा एन्टीबायोटिक गुन होय के सेती घाव ला जल्दि भर देथे। तिली के तेल हर गाढ़ा होय के सेती सरीर मा आसानी से समा जाथे। एखर तेल मा मालिस करे ले सरीर के कान्ति बाढ़थे। मुड़ मा ठोके ले बुद्धि बाढ़थे अउ केस मन करिया के करिया रहिथे। तभे तो तइहा के सियान मन नान्हे लइकन मन के मुड़ मा तिली के तेल ला ठोकय अउ गीत गावय-चिकी.चिकी लोढ़िया, तेल के पोहिया। तेल सोखय सोख.सोख। नोनी बाढ़य पोख.पोख।। अब तो आनी.बानी के चिकनाई रहित तेल लगाए के कारन केस पाके के कोनो उमरे नइ हे। लइका,सियान जउन ला देखौ तउन डाई करत हे। दक्छिन भारत मा लइकन मन के पढ़ाई के सुरूवात मकर संक्रान्ति के दिन ले करे जाथे एखरे सेती ए दिन खजूर, अंजीर अउ मधुरस घलाव बाटे जाथे। चाउर अउ उरिद दार के खिचड़ी मा चाउर के तासीर ठंडा होथे अउ दार के तासीर गरम। जइसे ए समय मा रितु में गरम अउ ठंडा के समायोजन होथे ठीक वइसने समायोजन हमर आहार मा घलाव करे जाथे जेखर से ए बदले मौसम मा हमर सरीर ला कोनो परकार के नुकसान झन होवय। गुजरात में ए दिन पतंग उड़ाए के प्रतियोगिता के आयोजन करे जाथे जेखर से जादा से जादा मनखे सुरूज के परकास में राहय अउ उॅखर सरीर ला फायदा मिलय।
रामेश्वर गुप्ता ”राम”
[responsivevoice_button voice=”Hindi Female” buttontext=”ये रचना ला सुनव”]


text:
- मुख्यमंत्री के अध्यक्षता म मंत्रालय म हरियर छत्तीसगढ़ के तैयारी के बैठक
- अभियान म प उर साल करे गए वृक्षारोपण के होही सोशल ऑडिट
- ए साल लगाए गए पौधा मन के फोटो सोशल मीडिया म अपलोड़ करे के निर्देश
रायपुर, 13 जून 2017। मुख्यमंत्री डॉ. रमन सिंह हर ए साल मानसून के समय हरियर छत्तीसगढ़ अभियान के तहत प्रदेश भर म जादा ले जादा संख्या म अइसन पेड़ लगाए के निर्देश दे हावंय, जेमा चिरई मन के चहल-पहल होए। मुख्यमंत्री आज इहां मंत्रालय (महानदी भवन) म हरियर छत्तीसगढ़ वृक्षारोपण महाअभियान के तैयारी के समीक्षा करत रहिन। उमन कहिन -सड़क मन के तीर सघन छायादार पेड़ लगाए जाना चाही। संगेच घर मन के खाली जघा म लोगन मन फलदार पेड़-पौधा लगावंय अउ बेटी, प्रियजन अउ परिजन मन के नाम म वृक्षारोपण करे बर लोगन ल प्रोत्साहित करना चाही। डॉ. सिंह हर अभियान के तहत ए साल आयोजित होवइया वृक्षारोपण कार्यक्रम मन म लगाए गए पौधा मन के फोटो सोशल मीडिया (फेसबुक अउ वाट्सएप्प) म घलोक अपलोड करे के निर्देश दे हावंय, ताकि आघू साल के अभियान के पहिली ओखर प्रगति के समीक्षा करे जा सकय।
उमन बैठक म अधिकारी मन ल अभियान के तहत पाछू साल प्रदेश भर म करे गए वृक्षारोपण के थर्ड पार्टी सोशल आडिट करवाए के घलोक निर्देश दीन। डॉ. सिंह हर वन विभाग ल साल 2017 म कई प्रजाति मन के पौधा तइयार करे बर 400 नर्सरी विकसित करे के घलोक लक्ष्य दीन। मुख्यमंत्री हर बैठक म उपस्थित औद्योगिक प्रतिष्ठान मन के प्रतिनिधि मन से कहिन कि ऊंखर उद्योग परिसर मन म स्वच्छ पर्यावरण बर बहुत संख्या म पेड़ लगाए जाना चाही।
डॉ. सिंह हर पीपर, बर आदि वृक्ष मन के संरक्षण अउ ऊंखर रोपण के जरूरत म घलोक बल दीन। उमन कहिन – राजधानी रायपुर म पीपर के 25 हजार पेड़ लगाय बर ‘पीपल फॉर पीपर’ अभियान शुरू करे गए हावय। पीपर के वृक्ष चौबीसों घंटा ऑक्सीजन देथे। मुख्यमंत्री ह कहिन कि सड़क मन के तीर छायादार वृक्ष मन के पौधा लगाए जाना चाही। उमन उद्यानिकी विभाग अउ वन विभाग ल प्रदेश भर म ए साल बारिश के समय फलदार पौधा जादा ले जादा संख्या म निःशुल्क वितरित करे के घलोक निर्देश दीन। उमन कहिन कि राज्य म लोगन ल घर के बारी या अंगना म जघा के अनुसार लीम, आमा, कटहर, आंवला, बदाम, बेल, पपीता, मुनगा आदि स्वास्थ्य वर्धक पेड़ के पौधा लगाय बर प्रोत्साहित करना चाही। डॉ. सिंह हर कहिन कि राज्य के बिलासपुर ले हर साल लगभग दो करोड़ 25 लाख रूपिया के मुनगा पश्चिम बंगाल भेजे जाथे। सब्जी के रूप म उपयोगी मुनगा के खेती किसान मन के संगें-संग आम नागरिक मन बर घलोक लाभदायक हो सकत हावय। उमन हर जिला म जिला, तहसील अउ विकासखंड स्तर म शासकीय जमीन के उपलब्धता के अनुसार ऑक्सीजोन विकसित करे के जरूरत म घलोक बल दीन।
डॉ. सिंह हर बैठक म कहिन कि ए साल एक जुलाई ले 15 अगस्त तक प्रदेश के सब्बो कलेक्टोरेट, जनपद पंचायत कार्यालय, तहसील कार्यालय अउ वन विभाग के कार्यालय मन म लोगन ल फलदार अउ औषधीय पौधा जादा ले जादा संख्या म निःशुल्क वितरित करे जाय। डॉ. सिंह हर कहिन वृक्ष मन के नीचे अंतरवर्तीय फसल के घलोक खेती हो सकत हावय। डॉ. सिंह हर कहिन – सार्वजनिक वृक्षारोपण वाले हरेक पांच हेक्टेयर म सोलर पम्प लगाके पेड़-पौधा मन के नियमित सिंचाई करे जानी चाही। उमन एला बजट म सामिल करे के घलोक आदेश दीन। मुख्यमंत्री हर कहिन – सरगुजा संभाग म बांस के पौधा के विकास काफी अच्छा ढंग से होवत हावय। एखर खातिर उहां बांस रोपण ल विशेष प्राथमिकता दे जाय। मुख्यमंत्री ल बैठक म वन विभाग के तरफ से बताय गीस कि पाछू साल मानसून के समय प्रदेश म ए अभियान के तहत आठ करोड़ 89 लाख पौधा लगाए गए रहिस। ए साल घलोक आठ करोड़ 90 लाख पौधा लगाय के लक्ष्य हावय। येमां ले कई विभाग मन ल आठ करोड़ पौधा लगाए के लक्ष्य दे गए हे। बैठक म ए लक्ष्य ल विभागावार आवंटित करत सब्बो संबंधित विभाग मन ल शासकीय जमीन, स्कूल-कॉलेज परिसर, छात्रावास अउ आश्रम विद्यालय परिसर संग आन स्थान मन म पौधा लगाय के निर्देश देहे गीस। बैठक म वन मंत्री श्री महेश गागड़ा, मुख्य सचिव श्री विवेक ढांड, पंचायत अउ ग्रामीण विकास के अपर मुख्य सचिव श्री एम.के राउत, वाणिज्य अउर उद्योग विभाग के अपर मुख्य सचिव श्री एन. बैजेन्द्र कुमार, योजना अउ आर्थिक सांख्यिकी विभाग के अपर मुख्य सचिव श्री सुनील कुजूर, वन विभाग के प्रमुख सचिव वन श्री आर.पी. मण्डल आवास अउ पर्यावरण विभाग के प्रमुख सचिव श्री अमन कुमार सिंह संग कई विभागों के सचिव स्तर के वरिष्ठ अधिकारी अउ कई औद्योगिक प्रतिष्ठान मन के प्रतिनिधि उपस्थित रहिन।


text:
- मुख्यमंत्री ह जापान के उद्यमी मन ल दीन छत्तीसगढ़ आए के नेंवता
- जापानी कार्य संस्कृति अउ सौम्यता प्रेरणादायक: डॉ. रमन सिंह
रायपुर, 02 जून 2017। मुख्यमंत्री डॉ. रमन सिंह ह जापानी उद्योगपती मन अउ निवेशक मन ल छत्तीसगढ़ म कारोबार बर अउ उद्योग लगाय बर आमंत्रित करिन। मुख्यमंत्री आज जापान के ओसाका शहर म भारतीय उद्योग परिसंघ (सीआईआई) कोति ले आयोजित निवेशक मन के सम्मेलन ल संबोधित करत रहिन। उमन कहिन- हमार देश के प्रधानमंत्री श्री नरेन्द्र मोदी ह भारत के आर्थिक अउ औद्योगिक विकास बर देश-विदेश के निवेशक मन ल ‘मेक-इन-इंडिया’ के नवा अउ प्रेरक नारा दे हावय। येमां भागीदारी बर जापान के उद्योगपती अउ निवेशक मन ल भारत जरूर आना चाही अउ छत्तीसगढ़ म घलोक निवेश करना चाही। डॉ. रमन सिंह ह कहिन कि भारत अउ जापान के बीच सांस्कृतिक आदान-प्रदान कई बछर ले होत हे। बौद्ध संस्कृति एकर एक बड़का उदाहन हे। डॉ. सिंह ह कहिन- प्रधानमंत्री श्री नरेन्द्र मोदी के नेतृत्व म भारत अउ जापान के संबंध ल एक नवा आयाम मिले हावय। टोक्यो अउ वाराणसी हाथ ले हाथ मिलाके आगू बढ़त हे। भारत म जापान ल गुणवत्ता, तकनीक, नवाचार अउ उत्कृष्टता बर विशेष रूप से जाने जाथे। डॉ. सिंह ह कहिन-श्री मोदी के नेतृत्व म भारत नवाचार, तकनीक अउ अधोसंरचना के क्षेत्र म तीव्र गति ले तरक्की करत हे। मुख्यमंत्री ह जापान के कार्य संस्कृति अउ सौम्यता के प्रशंसा करत कहिन- ये काफी अदभुत अउ प्रेरणादायक हावय। एखर से हम बहुत कुछ सीख सकत हावंय। जापान के सफलता हमला हमेसा आकर्षित करत रहिथे। उमन कहिन- ओसाका आके मैं बहुत आत्मीयता के अनुभव करत हंव। सम्मेलन म मुख्यमंत्री के आत्मीय स्वागत करे गीस।
डॉ. सिंह ह अपन उदबोधन म ए बात म खुशी जताईन कि छत्तीसगढ़ म निवेश के संभावना ल लेके जापान म ये पहली सम्मेलन होइस। उमन कहिन- मोला उम्मीद हावय कि भविष्य म हम अउ नजदीक आबोन। डॉ. सिंह ह कहिन- जऊन प्रकार छत्तीसगढ़ ल भारत के चावल उत्पादक राज्य के रूप म धान के कटोरे के नाम से पहचाने जाथे, ठीक वइसनहे जापान के ओसाका शहर ल घलोक चावल के व्यापार के प्रमुख केन्द्र के रूप म जाने जाथे अउ एला जापान के रसोई घर घलोक कहे जाथे। डॉ. सिंह ह कहिन- मोला ये कहत गर्व के अनुभव होवत हे कि मैं ओ भारत के प्रतिनिधित्व करत हंव, जेखर प्रधानमंत्री श्री नरेन्द्र मोदी हे अउ जउन ह अभी एक हफ्ता पहिलीच अपन कार्यकाल के पहिली तीन साल सफलतापूर्वक पूरा करे हे। ऊंखर नेतृत्व के तीन साल म भारत ह कई अइसन निर्णय लेहे हे अउ कई अइसन उपलब्धि हासिल करे हे, जेकर से दुनिया म हमारे देश के सम्मान बढ़े हावय। हम दुनिया के पहिली राष्ट्र आन, जऊन ह अपन 86 प्रतिशत मुद्रा मन के विमुद्रीकरण करे हवय। वैश्विक मापदण्ड के जइसे प्रधानमंत्री के नेतृत्व म पूरा भारत म एक देश, एक टैक्स अउ एक बाजार के अवधारणा ल साकार करे बर जीएसटी के शुरूआत होवइया हावय। मुख्यमंत्री ह जापानी निवेशक मन ल छत्तीसगढ़ म औद्योगिक विकास अउ पूंजी निवेश के प्रबल संभावना मन के बारे म विस्तार ले बताइन।
डॉ. सिंह ह कहिन- भारत के नवा राज्य के रूप म छत्तीसगढ़ साल 2000 म अस्तिव म आइस। ए लिहाज से छत्तीसगढ़ एक युवा राज्य हे। येमा युवा मन के जइसे जोश, क्षमता अउ अपार संभावना हावय। ये युवा राज्य भारत के सबले तेजी से उभरत व्यापार संभावना वाले प्रदेश के रूप म अपन पहिचान बनावत हे। डॉ. सिंह ह कहिन- छत्तीसगढ़ ल प्राकृतिक संसाधन मन के स्वर्ग घलोक कहे जाथे। खनिज, कुशल मानव संसाधन, उपजाऊ जमीन अउ बहुत जल सम्पदा के सेती छत्तीसगढ़ के विकास म इंखर महत्वपूर्ण योगदान हावय। देश के ए नवा राज्य ह स्टील, एल्यूमिनियम, सीमेंट अउ बिजली जइसे कोर सेक्टर के उद्योग मन म शानदार सफलता हासिल करे हावय। अब हमर प्राथमिकता कृषि, वनोपज, सूचना प्रौद्योगिकी, इलेक्ट्रॉनिक्स, सौर ऊर्जा अउ आटो मोबाइल जइसे नॉन कोर सेक्टर के उद्योग मन ल बढ़ावा देहे के हावय। हम राज्य म विकास के एक बुनियादी ढांचा तैयार करे हन अउ बड़ तेजी ले राज्य म विश्व स्तरीय अधोसंरचना मन के विकास करत हावन। डॉ. सिंह ह कहिन- विश्व बैंक के रिपोट के अनुसार पाछू दू साल से छत्तीसगढ़ के गिनती व्यापार व्यवसाय के सरलीकरण बर ‘इज-ऑफ-डुइंग बिजनेस’ म देश के पहिली पांच राज्य मन म होथे। हमन व्यापारिक अर्थव्यवस्था के सिसटम म काफी सुधार करेस हावंय। डॉ. सिंह ह कहिन- भारत के बीच म स्थित छत्तीसगढ़ के सीमा देश के सात राज्य मन के संग जुड़े हावय। ए दृष्टि ल े घलोक उद्योग अउ व्यापार व्यवसाय बर छत्तीसगढ़ एक आदर्श रणनीतिक स्थिति म हावय।
डॉ. रमन सिंह ह जापानी निवेशक मन ल बताइन कि छत्तीसगढ़ म स्मार्ट सिटी अउ नवा रेलमार्ग संग विश्व स्तरीय अधोसंरचना के तेजी ले निर्माण होवत हे। पाछू 150 साल म राज्य म जतका रेलमार्ग बनाय गए हे, ओखर ले दुगुना रेलमार्ग अवइया पांच साल म बनइया हे। भिलाई इस्पात संयंत्र ले सिरिफ भारत, भलुक पूरा दुनिया के रेल नेटवर्क बर सुदृढ़ रेलपात मन के निर्माण करे जात हावय। ओसाका म आयोजित ये निवेशक सम्मेलन म छत्तीसगढ़ सरकार के मुख्य सचिव श्री विवेक ढांड, वाणिज्यि अउ उद्योग विभाग के अपर मुख्य सचिव श्री एन. बैजेन्द्र कुमार, सूचना प्रौद्योगिकी अउ इलेक्ट्रॉनिक्स विभाग अउ मुख्यमंत्री के प्रमुख सचिव श्री अमन कुमार सिंह, छत्तीसगढ़ राज्य औद्योगिक विकास निगम (सीएसआईडीसी) के प्रबंध संचालक श्री सुनील मिश्रा अउ आन संबंधित वरिष्ठ अधिकारी घलोक उपस्थित रहिन।
निवेशक सम्मेलन म जापान विदेश व्यापार संगठन (जेईटीआरओ), ओसाका चेम्बर ऑफ कॉमर्स एण्ड इंडस्ट्रीज, इंडियन चेम्बर ऑफ कॉमर्स एण्ड इंडस्ट्रीज ऑफ जापान अउ जापान के कई ठन उद्योग अउ व्यापार संगठन मन के प्रतिनिधि सामिल होइन। उमन ए अवसर म जापान के प्रमुख इलेक्ट्रिक मोटर बनइया संस्थान एनआईडीइसी के बोर्ड मेम्बर श्री रायुची टनबे ले घलोक मुलाकात करिन। सम्मेलन म सूचना प्रौद्योगिकी, आवास अउ पर्यावरण अउ इलेक्ट्रॉनिक्स विभाग अउ मुख्यमंत्री के प्रमुख सचिव श्री अमन कुमार सिंह ह छत्तीसगढ़ म निवेश के संभावना मन उपर प्रस्तूतिकरण दीन। सम्मेलन के बाद मुख्यमंत्री ह जापानी उद्यमि मन अउ निवेशक मन से अलग-अलग मुलाकात करके ओ मन ल राज्य म पूंजी लगाय बर आमंत्रित करिन।


text:
केन्द्रीय गृह मंत्री राजनाथ सिंह ह यौन अपराधी मन उपर बने देश के पहिली ऑनलाइन अऊ केन्द्रीयकृत राष्ट्रीय डाटाबेस-एनडीएसओ के उद्घाटन करिन अऊ एखरे संग अइसन सूचना अऊ आंकड़ा रखइया भारत ह नौवां देश बन गीस। ए डाटाबेस म दोषी करार देहे गये यौन अपराधी मन के नाम, फोटो, पता, अंगरी मन के निशान अउ आन जानकारी रहिही। ताकि अपराधी के शिनाख्त हो सकय। ए वेबसाईट ल राष्ट्रीय मिशन महिला सुरक्षा के अंतरगर्त लाए गए हे। एखर डेटाबेस के रख रखाव नेशनल क्राइम रिकार्ड ब्यूरो के अंतर्गत रखे जाही। ये पोटर्ल केवल सरकारी ऐजेसी मन उपयोग कर सकहीं। ए मौका म गृहमंत्री ह कहिन के ये डेटाबेस जांच ऐजँसी मन ल तेज़ी ले जांच करे म सहायक होही। उमन कहिन कि अभी तक कुल 4.5 लाख सेक्सुअल ओफैंडर के जानकारी ए डेटाबेस म हे। उमन कहिन के सरकार कोति ले ले महिला मन अऊ लइका मन के प्रति अपराध ल रोके बर कई कदम उठाए गए हे।
दुसर वैवसाईट घलोक महिला सुरक्षा ल लेके ही हे जेखर नाम cybercrime.gov.in हे । ए वेबसाईट म नागरिक मन द्आरा महिला अउ लइका मन के उपर होवइया अपराध मन ल दर्ज करवाए जा सकही। महिला मन अऊ लइका मन के प्रति अपराध ल रोके बर सरकार के तरफ ले कई प्रयास करे जात हे। गृहमंत्रालय ह साईबर अऊ फोरेंसिक लैब बनाए बर पहिली ही करीबन 95 करोड़ रुपये दीए हे । जऊन साईबर क्राइम ल रोके के प्रशिक्षण अऊ खोजबीन ल अऊ जादा सहायता प्रदान करही।
महिला सुरक्षा बर गृह मंत्रालय ह करिस दू वैबसाईट लाँच
केन्द्रीय गृह मंत्री राजनाथ सिंह ह यौन अपराधी मन उपर बने देश के पहिली ऑनलाइन अऊ केन्द्रीयकृत राष्ट्रीय डाटाबेस-एनडीएसओ के उद्घाटन करिन अऊ एखरे संग अइसन सूचना अऊ आंकड़ा रखइया भारत ह नौवां देश बन गीस। ए डाटाबेस म दोषी करार देहे गये यौन अपराधी मन के नाम, फोटो, पता, अंगरी मन के निशान अउ आन जानकारी रहिही। ताकि अपराधी के शिनाख्त हो सकय। ए वेबसाईट ल राष्ट्रीय मिशन महिला सुरक्षा के अंतरगर्त लाए गए हे। एखर डेटाबेस के रख रखाव नेशनल क्राइम रिकार्ड ब्यूरो के अंतर्गत रखे जाही। ये पोटर्ल केवल सरकारी ऐजेसी मन उपयोग कर सकहीं। ए मौका म गृहमंत्री ह कहिन के ये डेटाबेस जांच ऐजँसी मन ल तेज़ी ले जांच करे म सहायक होही। उमन कहिन कि अभी तक कुल 4.5 लाख सेक्सुअल ओफैंडर के जानकारी ए डेटाबेस म हे। उमन कहिन के सरकार कोति ले ले महिला मन अऊ लइका मन के प्रति अपराध ल रोके बर कई कदम उठाए गए हे।


text:
महात्मा गांधी राष्ट्रपिता नहीं राष्ट्रपुत्र
राजिम कुंभ के संत समागम म जगतगुरु शंकराचार्य स्वरूपानंद सरस्वती जी ह दे राजिम कुंभ ल मान्यता
रायपुर, 07.02.2018। मंत्री के मीडिया प्रभारी देवेंद्र गुप्ता ले मिले समाचार के मुताबिक आज जगतगुरु शंकराचार्य स्वरूपानंद सरस्वती जी के उपस्थिति म राजिम कुंभ कल्प म संत समागम के भव्य अऊ दिव्य शुभारंभ होइस। ए अवसर म मुख्य मंच ले अपन अमृतवाणी के वर्षा करत उपस्थित मनखे मन ल आशीर्वचन दीन। उमन कहिन कि राजिम कुंभ म सनातन धर्म अऊ संस्कृति के रक्षा बर काम होवत हे। धर्म के होवत हानी रोके बर एखर ले पुनीत काम कोनो दूसर नइ हो सकय। उमन साफ तौर म कहिन कि हम 4 पीठ मन के शंकराचार्य मन ल भगवान शंकराचार्य के स्वरूप के मान्यता सनातन धर्म मे मिले हे। कहूं मोला ए रूप म समाज स्वीकार करे हे त एखर नाते मैं घलोक ए आयोजन ल कुंभ के रूप म प्रमाणित करे हंव। संगेच उमन कहिन कि देश के आन राज्य मन के सरकार मन घलोक अइसनहे आयोजन करंय ताकि भारतीय संस्कृति अऊ परंपरा मन ल सुरक्षित रखे जा सकय। आज संत समागम के खास बात ये घलोक रहिस कि आज कुंभ म पधारे संत महात्मा मन के अभिनंदन, विश्व शांति अऊ छत्तीसगढ़ के समृद्धि बर साढ़े तीन लाख 61 हज़ार दीया बारे गए रहिस। ये विश्व कीर्तिमान रहिस। शंकराचार्य जी के आघू गोल्डन बुक ऑफ रिकार्ड के एशिया हेड डॉ मनीष बिश्नोई ले एकर प्रमाणपत्र मुख्यमंत्री डॉ रमन सिंह, धर्मस्व मंत्री बृजमोहन अग्रवाल अऊ धर्मस्व, जल संसाधन सचिव सोनमणि वोरा ह ग्रहण करिन। एखर ले पहिली 2 लाख दिया बारे के कीर्तिमान सिंहस्थ कुंभ उज्जैन म रचे गए रहिस।
ए अवसर म मुख्यमंत्री डॉ रमन सिंह अउ धर्मस्व मंत्री बृजमोहन अग्रवाल ह उंखर आशीर्वाद लेके समृद्ध छत्तीसगढ़ के प्रार्थना करिन। ए अवसर म उच्च शिक्षा मंत्री प्रेमप्रकाश पाण्डेय, पंचायत मंत्री अजय चंद्राकर, महिला बाल विकास मंत्री रमशीला साहू, गुंडरदेही विधायक आर.के.राय, जगदलपुर विधायक विधायक संतोष बाफना, गरियाबंद विधायक गोवर्धन मांझी, संतोष उपाध्याय, संसदीय सचिव तोखन साहू, महासमुंद विधायक विमल चोपड़ा, पंडरिया विधायक मोतीराम चंद्रवंशी, केराबाई मनहर, डोंगरगढ़ विधायक सरोजनी बंजारे, श्रवण मरकाम, विद्यारतन भसीन, नवीन मारकंडे, श्यामबिहारी जायसवाल, बिरगांव महापौर अम्बिका यदु, केदारनाथ गुप्ता, रायपुर जिला पंचायत अध्यक्ष शारदा वर्मा, गरियाबंद जिला पंचायत अध्यक्ष स्वेता शर्मा, रघुनंदन साहू ह घलोक जगतगुरु शंकराचार्य स्वरूपानंद सरस्वती जी के चरणवंदन कर आशीर्वाद लीन।
उद्घाटन समारोह म बतौर मुख्य अतिथि अपन संबोधन म मुख्यमंत्री डॉ रमन सिंह ह कहिन कि संत मन के कृपा छत्तीसगढ़ म बने हो गए हे ते खातिर ये नौनिहाल छत्तीसगढ़ विकास के रद्दा म तेजी के संग बाढ़त हे। उमन संत मन ले आग्रह करत कहिन कि आप मन संत महात्मा मन के आशीर्वाद अइसने बने रहय। उमन कहिन कि हमर सरकार धर्मानुरूप आचरण करथे। बिना भेदभाव के सबके संग सबका विकास ध्येय ल लेके काम करत हे। धर्मस्व मंत्री बृजमोहन ह कहिन कि राजिम कुंभ ले सनातन धर्म के संदेश देश-दुनिया म पहुंचत हे। उपस्थित संत-महात्मा मन हमला आशीर्वाद प्रदान करव के हम अपन धर्म-संस्कृति के जइसे अऊ बेहतर काम कर सकन।
महात्मा गांधी राष्ट्रपिता नहीं राष्ट्रपुत्र
जगतगुरु शंकराचार्य स्वरूपानंद सरस्वती जी ह कहिन कि का महात्मा गांधी के पहिली भारत देश नइ रहिस? कहूं रहिस त ओ मन ल पिता काबर कहे जाथे। अइसन कहना अनुचित हे, ओ मन ल राष्ट्रपुत्र कहे जाए त बने होही।
आज के पीढ़ी ल पढ़ावव रमायण-महाभारत
शंकराचार्य जी ह कहिन कि आज महिला मन के प्रति अपराध बढ़त जात हे। कठोर ले कठोर बने कानून ले घलव कोनो फरक नइ परत हे। समाज अऊ जादा दूषित होवत हे। अइसन म आज के पीढ़ी ल धर्म के शिक्षा प्रदान करे जाना चाही, ओ मन ल रमायण अऊ महाभारत पढ़ाये जाए ताकि उमन जान सकयं के नारी शक्ति के अपमान या बुरा कर्म करे ले पूरा कुल के विनाश कइसे होथे।


text:
नवनीत शुक्ला, मुंगेली। आज के दउड़ भाग भरे जिनदगी म लोग अपन स्वास्थ्य के प्रति लापरवाह होवत जात हे । जेखर कारन कम उमर म ही कतको बेमारी जइसे दिल के दउरा, ब्लड प्रेसर, अनिद्रा, गइस, ये सब हमर अनियमित दिनचरया के कारन होथे । ये सब ले बचे रहे बर अउ स्वस्थ अउ निरोगी रहे खातिर योग ल जीवन म उतारना जरूरी होवत जात हे । तभे कहे गेहे के ” करो योग रहो निरोग ”
आगर हाई स्कूल मुंगेली म 5 दिवसीय निःसुल्क योग प्रसिक्छन ,आयुरवेद सभा एवं एक्यूप्रेसर इलाज के द्वितीय दिवस के सुभारंभ माँ सरस्वती के चरन मन के पूजा अउ वंदना ले प्रारंभ होइस । ये हाई स्कूल परिसर म तारीख 2 अकटूबर ले 6 अक्टूबर तक बिहनिया 5 ले 7 बजे अउ संझा 5 ले 7 तक 5 दिवसीय निः सुल्क योग सिविर के आयोजन करे गेहे । जेखर आज दूसर दिन रहिस हे। येमा 125 लइका मन अउ अबड़ संख्या म सियान मनखे, पारसद मन उपस्थित रहिन? ये मन ल हरिद्वार ले आय अजय कुमार योग प्रचारक ह योग अउ प्राणायाम ले स्वास्थ्य लाभ प्राप्त करिस। जेमा स्वच्छता के संग स्वस्थ रहे बर नियमित योग करे के नारा दिये गिस । ये अवसर म आशीष मिश्रा , सोम वर्मा (पार्षद) , राजकुमार( पार्षद ), स्वतंत्रत मिश्रा, अनूप जैन, एसआर केवर्त, सुरेंद्र यादव, योगेश सोनी आदि मन सामिल होइस।
” लोगन ल स्वास्थ्य बर जागरूक करे के उद्देस्य ले 5 दिवसीय निःसुल्क योग शिविर “
नवनीत शुक्ला, मुंगेली। आज के दउड़ भाग भरे जिनदगी म लोग अपन स्वास्थ्य के प्रति लापरवाह होवत जात हे । जेखर कारन कम उमर म ही कतको बेमारी जइसे दिल के दउरा, ब्लड प्रेसर, अनिद्रा, गइस, ये सब हमर अनियमित दिनचरया के कारन होथे । ये सब ले बचे रहे बर अउ स्वस्थ अउ निरोगी रहे खातिर योग ल जीवन म उतारना जरूरी होवत जात हे । तभे कहे गेहे के ” करो योग रहो निरोग ”


text:
रमन कैबिनेट के बइठक म कतको महत्वपूरन फइसला पर होइस निरनय
रायपुर। मुख्यमंत्री डॉ. रमन सिंह के अध्यक्छता म बुधवार के होय रमन कैबिनेट के बइठक म आज कतको महत्वपूरन फइसला उपर निरनय लिय गिस। कैबिनेट म सबले अहम फइसला माडा क्षेत्र मन के आदिवासी मन परिवार बर घलो अब 5 रुपए प्रति किलो के दर से चना देय जाही।
अब प्रदेस के 9 माडा क्षेत्र मन के 1080 गांव मन म निवासरत सबो अंत्योदय अउ प्राथमिकता वाले रासन कारडधारक मन ल घलो छत्तीसगढ़ खाद्य अउ पोसन सुरक्छा अधिनियम 2012 के तहत हर महीना प्रति रासन कारड 2 किलो देसी चना 5 रुपए प्रति किलो के दर ले देय जाही। येखर ले लगभग एक लाख 27 हजार 114 रासन कारड धारक परिवार मन ल येखर लाभ मिलही। बता दन के माडा क्षेत्र 10 हजार ले ओखर ले जादा आबादी वाला एक ले जादा राजस्व गांव के अइसे क्षेत्र ल कहे जाथे, जिहां 50 प्रतिसत या ओखर ले अधिक जनसंख्या आदिवासी मन के होथे। छत्तीसगढ़ के 7 जिल मन म 9 माडा क्षेत्र हे, येमा रायगढ़ क्षेत्र म 2 माडा क्षेत्र गोपालपुर और सारंगढ़ म क्रमस 33 अउ 100 गांव सामिल हे… राजनांदगांव के नचनिया माडा क्षेत्र म 77… बलौदाबाजार के माडा बलौदाबाजार म 147, जांजगीर चांपा के रुचगा माडा क्षेत्र म 46, कबीरधामा के माडा म 219 अउ महासमुंद-200 अउ महासमुंद-2 म 215 अउ धमतरी के गंगरेल माडा क्षेत्र म 43 गांव सामिल हे। उहें छत्तीसगढ़ के स्वशासी चिकित्सा महाविद्यालय सैक्छनिक आदरस सेवा 2018 ल प्रदेस म लागू करे जाही। येखर अंतरगत चिकित्सा महाविद्यालय मन अउ दंत चिकित्सा महाविद्यालय बर नियमित नियुक्ति के अधिकार स्वसासी समिति के कारयकारिनी समिति ल होही
। ये घलो प्रावधान करे गेहे के चयनित सिक्छक अपन अपन कॉलेज म ही कारय करही अउ अधीक्छक जइसे प्रसासनिक पद मन उपर भरती नइ करे जाही। पूरव ले कारयरत अउ लोकसेवा आयोग के चयनित नियमित सिक्छक पूरववत रहही।
पसुधन विकास वेभाग के अंतरगत पंजीकृत गउ साला मन ल सौर सुजला योजना के तहत सोलर पंप देय जाही। ताकि पशु मन बर पेयजल अउ चारा उत्पादन बर सिंचाई के सुविधा मिल सकय। उल्लेखनीय हे के ये योजना के तहत किसान मन ल उंखर खेत बर सासकीय योगदान उपर सोलर सिंचाई पंप देय जात हे।
प्रदेस म पहिली 51 हजार सिंचाई पंप स्थापना के लक्छ्य रहिस हे, जेखर मार्च 2019 तक बढ़ाके 56, 574 कर देय गिस हे । चालू वित्तीय बछर 2018-19 म ये 490 करोड़ खरच कर 19 हजार 494 सोलर सिंचाई पंप लगाय जाही। मंत्री परीसद म गउ साला मन म चरणबद्ध तरीका ले सिंचाई पंप लगाय के निरनय लिस हे।
आदिवासी परिवार मन बर अब 5 रुपिया प्रति किलो के दर ले चना
रमन कैबिनेट के बइठक म कतको महत्वपूरन फइसला पर होइस निरनय


text:
रायपुर। बीजेपी के प्रदेस अध्यक्छ धरमलाल कौशिक ल घलो दूसर वकील के तरह मुफ्त म मिले वाले सरकारी मोबाइल चाही। जी हां ये सच हे, हाईकोरट बार एसोसिएसन अऊ बिलासपुर जिला अधिवक्ता संघ के जउन तीन हजार वकील मन ह मोबाइल बर आवेदन करिन हे, ओमा धरमलाल कौशिक के नाव घलो सामिल हे। असल म जिला अधिवक्ता संघ के मांग म मुख्यमंत्री रमन सिंह ह प्रदेस के वकील मन ल स्मार्ट फोन दे के घोसना करे रहिस हे। जेखर बाद मोबाइल बर पात्र वकील मन ल चिन्हित करे अऊ फार्म भरे के सिलसिला सुरु हो गिस हे। फार्म भरे बर बकायदा चिप्स के अफसर मन ह जिला कोर्ट परिसर म सिविर घलो लगाए रहिस। ये बेरा बिलासपुर जिला अधिवक्ता संघ के आजीवन सदस्य अऊ प्रदेस भाजपा अध्यक्छ धरमलाल कौशिक के डहार ले फार्म जमा कराए गिस।
Home ताजा समाचार धरमलाल कौशिक ल घलो चाही मुफ्त के सरकारी मोबाइल


text:
दंतेवाड़ा। नक्सली मन ह विधानसभा चुनाइ के पहिली ही अपन विरोध जताना सुरू कर दिस हे। नक्सली मन ह दू दिन पहिली सुकमा-कोंटा इलाका के जंगल मन म जगह-जगह परचा फेंकिन अउ संगे-संग बइनर घलो टांगिस हे। ये परता मन म कहे गहे के कोनो नेता अगर चुनाइ प्रचार बर आवत हे त ओला जन अदालत म लेके आवव। उहें फइसला होही के ओला प्रचार करे देय जाय या नइ।
परचा म लिखे हे के भाजपा के कोनो नेता अगर गांव आवत हे त ओला मार भगावव। अन्य दल मन के नेता आथे त जन अदालत म बात होही। बस्तर के सुदूर इलाका म नेता वइसे ले प्रचार करे बर नइ जाय। शहर मन अउ कस्बा मन म ही तक चुनाइ प्रचार सीमित होथे। अंदरूनी इलाका मन के ग्रामीन मन तक संदेश भेजे बर साप्ताहिक बाजार मन के सहारा लेय जात हे। चुनाव प्रचार के दउरान नक्सली बहुत ले नेता मन के हत्या कर चुके हे। 2008 के विधान सभा चुनाइ के दउरान दंतेवाड़ा के नकुलनार इलाका म प्रचार करे बर गे भाजपा दू नेता मन के निरमम हत्या कर दिस हे। ये तरह के अउ घटना मन आघू आ चुके हे।
नक्सली मन के फरमान….कोनो भाजपा नेता गांव आवत हे त ओला मार भगावव…. अन्य दल के नेता मन ल जनअदालत म लाओ….
दंतेवाड़ा। नक्सली मन ह विधानसभा चुनाइ के पहिली ही अपन विरोध जताना सुरू कर दिस हे। नक्सली मन ह दू दिन पहिली सुकमा-कोंटा इलाका के जंगल मन म जगह-जगह परचा फेंकिन अउ संगे-संग बइनर घलो टांगिस हे। ये परता मन म कहे गहे के कोनो नेता अगर चुनाइ प्रचार बर आवत हे त ओला जन अदालत म लेके आवव। उहें फइसला होही के ओला प्रचार करे देय जाय या नइ।


text:
रायपुर। मुख्यमंत्री रमन सिंह ह भूपेश बघेल के जमानत नइ ले फइसला अउ बाद म जमानत लेय के निरनय म टिप्पनी करत हुए कहिन के भूपेश के बेल अउ जेल के खेल खत्म होइस हे। आघू उमन कहिन के बेल त लेना रहिस हे, मगर दू दिन जेल म राजनीति करे के बाद। रमन सिंह कहिन के कांग्रेसी काबर नइ बतावत हे के भूपेश ह काबर जेल गे रहिस हे।
गउरतलब हे के सेक्स सीडी केस म सीबीआई के आरोपी बना के बाद पीसीसी अध्यक्छ भूपेश बघेल ल जमानत मिल गिस हे। स्पेशल कोरट ह उमन ल एक लाख रुपिया के मुचलका म जमानत दे दीस हे। भूपेश देर शाम तक जेल ले रिहा हो जाही। मुख्यमंत्री रमन सिंह ह कहिन के भूपेश ल बेल त लेना ही रहिस हे। लेकिन नौंटकी के चलत जमानत नइ लिस। अब आलाकमान के निरदेश बताके जमानत ले लिस। ये तरह ले भूपेश के बेल अउ जेल के खेल खत्म होइस।
बता देन के राज्य के बहुचरचित सेक्स सीडी केस म सीबीआई ह भूपेश के अलावा, भाजपा नेता रहे कैलाश मुरारका, विनोद वर्मा समेत अन्य ल आरोपी बनाय हे। जबकि सीबीआई के चार्जशीट म 100 गवाह मन के नाम हे। जे दिन चार्जशीट दाखिल करे गिस हे, वो दिन पीसीसी अध्यक्छ ह कहिन के उमन बेल नइ लेवव अउ जेल जाना पसंद करहूं। अइसे म कोरट ह ओला जेल भेज दिस ।
विधानसभा चुनाव के मद्देनजर कांग्रेस अध्यक्छ ह भूपेश के जमानत ले बर कहिस हे, येखर अलावा प्रदेस कांग्रेस के अन्य नेता घलो यही चाहत रहिस हे के वो ह जमानत ले लेवय। आलाकमान के निरदेश के बाद भूपेश ह आज जमानत याचिका लगाइस, जेला अदालत ह मंजूर कर लिस।
भूपेश के बेल अउ जेल के खेल खत्म होइस …. रमन सिंह
रायपुर। मुख्यमंत्री रमन सिंह ह भूपेश बघेल के जमानत नइ ले फइसला अउ बाद म जमानत लेय के निरनय म टिप्पनी करत हुए कहिन के भूपेश के बेल अउ जेल के खेल खत्म होइस हे। आघू उमन कहिन के बेल त लेना रहिस हे, मगर दू दिन जेल म राजनीति करे के बाद। रमन सिंह कहिन के कांग्रेसी काबर नइ बतावत हे के भूपेश ह काबर जेल गे रहिस हे।


text:
- युवा स्टार्ट-अप उद्यमी मन ल प्रोत्साहित करत कहिन : मन लगा के काम करइया ल मिलथे सफलता
- स्टार्ट-अप ल आघू बढ़ाए हर संभव सहयोग के भरोसा
रायपुर, 13 अपरेल 2018। मुख्यमंत्री डॉ. रमन सिंह ह आज इहां पंडरी स्थित सिटी सेंटर मॉल म राज्य के पहिली अऊ देश के दूसर सबले बड़े स्टार्टअप इन्क्यूबेशन सेण्टर ‘36 इंक‘ के लोकार्पण करिन। ए सेण्टर म स्टार्ट-अप उद्यमी मन बर आधुनिकतम तकनीक के एकदम नवा उपकरण देहे गए हे। करीबन 30 हजार वर्ग फीट म स्थापित ए केन्द्र म थ्री-डी प्रिंटर्स, लेज़र कटर, इलेक्ट्रॉनिक्स टेस्टिंग अऊ मल्टीमीडिया निर्माण सुविधा उद्यमी मन बर लगही। ए केन्द्र के लोकार्पण के संगेच इहां 125 स्टार्ट-अप उद्यमी मन कोति ले काम घलोक चालू कर देहे गीस।
मुख्यमंत्री ह ए अवसर म छत्तीसगढ़ के युवा स्टार्ट-अप उद्यमी मन ल प्रोत्साहित करत कहिन कि पूरा मन लगा के काम करव, सफलता खच्चित मिलही। जऊन मन ले काम करे हे, वो कभू नइ हारय। उमन युवा उद्यमी मन ल सफलता बर शुभकामना देवत कहिन कि स्टार्टअप ल आघू बढ़ाए बर राज्य शासन कोति ले हर संभव सहयोग देहे जाही।
मुख्यमंत्री डॉ. रमन सिंह ह कहिन कि ये सेंटर राज्य शासन के अनूठा पहल हे। राज्य शासन युवा स्टार्ट-अप उद्यमी मन ल सबो जरूरी सहयोग प्रदान करही। डॉ. रमन सिंह ह कहिन कि ये देश के दूसर सबले बड़े सेण्टर ये। ए अवसर म उद्योग मंत्री श्री अमर अग्रवाल, छत्तीसगढ़ राज्य औद्योगिक विकास निगम (सी.एस.आई.डी.से.) के अध्यक्ष श्री छगन मुंदड़ा, मुख्य सचिव श्री अजय सिंह, सूचना प्रौद्योगिकी विभाग के प्रमुख सचिव श्री अमन सिंह, अटल इनोवेशन मिशन, नीति आयोग, नई दिल्ली के मिशन डायरेक्टर श्री रमन्न रामनाथन, सूचना प्रौद्योगिकी विभाग के सचिव श्री संजय शुक्ला, छत्तीसगढ़ इन्फोटेक प्रमोशन सोसायटी (चिप्स) के मुख्य कार्यपालन अधिकारी श्री एलेक्स पॉल मेनन, 36inc इन्क्यूबेशन सेण्टर के मुख्य कार्यपालन अधिकारी श्री राजीव रॉय घलोक उपस्थित रहिन। मुख्यमंत्री ह इन्क्यूबेशन सेंटर के अवलोकन घलोक करिन।
मुख्यमंत्री डॉ. रमन सिंह ह ए अवसर म युवा स्टार्ट-अप उद्यमी मन कोति ले विकसित 5 नवा प्रोडक्ट के घलोक शुभारंभ करिन। जेमा हिन्दी अउ छत्तीसगढ़ी भाखा म विकसित करे गए ‘मेडिक्लिक मोबाईल एप्प’, व्यावसायिक परामर्श बर छत्तीसगढ़ी भाखा म ‘माई अगला कदम‘, कृषि काम मन बर ‘गोवत्स‘, दिव्यांग मन बर ट्राईसाईकिल, शिक्षा क्षेत्र बर ‘स्कॉलरबज्’ अउ रायपुर बाजार प्रोडक्ट सामिल हे।
मुख्यमंत्री डॉ. रमन सिंह ह कहिन कि राज्य म 36inc सेण्टर के स्थापना प्रधानमंत्री श्री नरेन्द्र मोदी के विचार ल आघू बढ़ाए के दिशा म ठोस कदम हे। 36inc इन्क्यूबेशन सेण्टर ल केंद्र सरकार कोति ले अटल अभिनव केंद्र बनाए बर 3 गैर शैक्षणिक इन्क्यूबेटर मन ले एक के रूप म चुने गए हे। पूरा देश ले मिले करीबन 2000 आवेदन मन म ले राज्य 36inc इन्क्यूबेशन सेण्टर के चयन होय हे। ये एक अइसे केंद्र हे, जेमां युवा उद्यमी अपन विचार लेके आहीं अऊ वो विचार मन ल एक सफल व्यापार के रूप दिहीं।
चिप्स के मुख्य कार्यपालन अधिकारी श्री ऐलेक्स पॉल मेनन ह बताइस कि ये छत्तीसगढ़ सरकार कोति ले समर्थित राज्य के पहली कोर इन्क्यूबेशनस-कम-एक्सीलरेटर सेंटर हे। 36inc संस्थान पूरा राज्य म नेटवर्क अऊ इनक्यूबेटर-कम-एक्सीलरेटर हब के रूप म काम करही। एखर ले रायपुर जइसे नवप्रगतिशील क्षेत्र ल वैश्विक स्तर के जादा क्षमता वाले उद्यमी मन के संग मिलके काम करे के अवसर मिलही। 36inc के मुख्य उद्देश्य एक अइसे मंच के निर्माण करना हे जेमां सबो ल समान अवसर मिलय। संस्थान म हब अऊ स्पोक मॉडल लगे होही, जेखर से कई ठन महाविद्यालय मन के ई-सेल अऊ महाविद्यालय स्तर के इंक्यूबेटर ए संस्थान ले जुड़ही। सेंटर के अंतर्गत बनइया बहुत अकन लैब उद्यमी मन ल बड़का लाभ प्रदान करही। 36inc सेंटर ए खातिर तको देश म सर्वश्रेष्ठ माने जाही काबर कि ए सेंटर म रैपिड प्रोटोटाइपिंग लैब वाले मशीन घलव होही। जेखर उपयोग आईडिया ल मूर्त रूप देहे म करे जाही।


text:
रायपुर, 13 फरवरी 2018। प्रधानमंत्री श्री नरेन्द्र मोदी ए महीना के 16 तारीक के दिन देश के स्कूली लइका मन अऊ कॉलेज मन के पढ़ईया लईका मन ल रेडियो अऊ टेलीविजन म सम्बोधित करहीं। आकाशवाणी अऊ दूरदर्शन केन्द्र मन ले ऊंखर एक घंटा के ए कार्यक्रम के प्रसारण बिहनिया 11 बजे शुरू होही। छत्तीसगढ़ सरकार के स्कूल शिक्षा विभाग ले संबंधित राज्य परियोजना कार्यालय, राजीव गांधी शिक्षा मिशन के माध्यम ले प्रदेश के सबो जिला शिक्षा अधिकारी मन, जिला शिक्षा अउ प्रशिक्षण संस्थान मन के प्राचार्य मन अऊ शिक्षा मिशन के जिला समन्वयक मन ल एखर बर परिपत्र जारी करे गए हे। राज्य परियोजना कार्यालय के परिपत्र म अधिकारी मन ल सबो सरकारी अऊ प्राइवेट शैक्षणिक संस्था मन म एखर बर जरूरी व्यवस्था सुनिश्चित करे के निर्देश देहे गए हे।
परिपत्र म बताइए गए हे कि ए कार्यक्रम ल देखे अऊ सुने बर लक्ष्य समूह म कक्षा 6वीं ले 12वीं तक के विद्यार्थी, सबो शिक्षक प्रशिक्षण संस्था मन म कार्यरत प्रशिक्षक अउ प्रशिक्षणार्थी, शाला प्रबंधन समिति के सदस्य, उच्च प्राथमिक ले लेके हायर सेकेण्डरी स्तर म कार्यरत सबो शिक्षक, अउ स्कूल शिक्षा विभाग के कार्यरत सबो अधिकारी, जे मन ल सरलग मॉनीटरिंग करना होथे, सामिल होहीं। कक्षा दसवी अउ बारहवी के विद्यार्थी बोर्ड परीक्षा मन के सेती अपन घरेच म ए कार्यक्रम ल देखहीं। ए कार्यक्रम ल देखे अउ सूने बर स्थल के निर्धारण स्थानीय सुविधा के अनुसार ए प्रकार करे जाए जेखर से कक्षा 6वीं ले 12वीं स्तर तक के शाला मन जिहां एक बड़े स्तर म एक संग या अलग-अलग कक्षा मन म सबो लइका मन ल टीवी ले देखे या रेडियो ले सुनने के व्यवस्था हो सकय। ए कार्यक्रम के बारे म व्यापक प्रचार-प्रसार अखबार अउ सोशल मीडिया के माध्यम ले करे के जरूरी निर्देश देहे गए हे, ताकि जादा ले जादा पढ़ईया लईका मन अउ पालक मन ल येला देखे बर प्रोत्साहित करे जा सकय। ए कार्यक्रम ल सफल बनाए बर आन विभाग मन के अधिकारी मन ले घलोक जरूरी सहयोग के अपेक्षा करे गए हे।
नरेन्द्र मोदी 16 फरवरी के दिन छात्र-छात्रा मन मेर गोठियाहीं
रायपुर, 13 फरवरी 2018। प्रधानमंत्री श्री नरेन्द्र मोदी ए महीना के 16 तारीक के दिन देश के स्कूली लइका मन अऊ कॉलेज मन के पढ़ईया लईका मन ल रेडियो अऊ टेलीविजन म सम्बोधित करहीं। आकाशवाणी अऊ दूरदर्शन केन्द्र मन ले ऊंखर एक घंटा के ए कार्यक्रम के प्रसारण बिहनिया 11 बजे शुरू होही। छत्तीसगढ़ सरकार के स्कूल शिक्षा विभाग ले संबंधित राज्य परियोजना कार्यालय, राजीव गांधी शिक्षा मिशन के माध्यम ले प्रदेश के सबो जिला शिक्षा अधिकारी मन, जिला शिक्षा अउ प्रशिक्षण संस्थान मन के प्राचार्य मन अऊ शिक्षा मिशन के जिला समन्वयक मन ल एखर बर परिपत्र जारी करे गए हे। राज्य परियोजना कार्यालय के परिपत्र म अधिकारी मन ल सबो सरकारी अऊ प्राइवेट शैक्षणिक संस्था मन म एखर बर जरूरी व्यवस्था सुनिश्चित करे के निर्देश देहे गए हे।


text:
रायपुर, 05 मार्च 2018। मुख्यमंत्री डॉ. रमन सिंह ह कहिन कि आम जनता ल, विशेष रूप ले ग्रामीण अंचल मन म अच्छा स्वास्थ्य सुविधा मुहैया कराए म सरकारी अऊ निजी क्षेत्र ल मिलके काम करना होही। मुख्यमंत्री आज संझा इहां एसोसिएशन ऑफ सर्जन्स ऑफ इंडिया (ए.एस.आई.) के छत्तीसगढ़ चेप्टर के 17वां वार्षिक सम्मेलन के शुभारंभ करत रहिन। ए अवसर म उमन बहुत अकन बछर ले मानवता के सेवा करइया वरिष्ठ शल्य चिकित्सक मन ल लाइफ टाइम एचिवमेंट एवार्ड ले सम्मानित करिन। मुख्यमंत्री ह कहिन कि हर शल्य चिकित्सक कहूं महिना म कम से कम दू जरूरतमंद मरीज मन के निःशुल्क शल्य चिकित्सा करंय त ये मानवता के सेवा के एक बड़का काम होही।
मुख्यमंत्री ह कहिन कि नवा राज्य छत्तीसगढ़ म स्वस्थ पीढ़ी के निर्माण सबले बड़े चुनौती रहिस। ए चुनौती के सामना करे बर स्वास्थ्य संबंधी अधोसंरचना के विकास बर पाछू 14 बछर म योजनाबद्ध उदीम करे गए हे। आज दूरस्थ अंचल के बीजापुर जिला चिकित्सालय म जिहां पहिली ओपीडी म आठ ले दस मरीज रोजेच आत रहिन, आज उहां एक महिना म 200 ले 300 मरीज मन के शल्य चिकित्सा करे जात हे। ए अस्पताल म 36 चिकित्सक काम करत हें। सबो जिला अस्पताल मन ल बेहतर स्वास्थ्य सुविधा मन ले सुसज्जित करे जात हे। बलरामपुर जिला अस्पताल म घलोक मॉड्यूलर ऑपरेशन थिएटर के निर्माण जल्दी करे जाही। ए अवधि म प्रदेश म मेडिकल कॉलेज मन के संख्या दू ले बढ़के 10 हो गए हे। पहिली प्रदेश म एको नर्सिंग कॉलेज नइ रहिस, जेकर संख्या अब बाढ़के 68 हो गए हे। डॉ. सिंह ह चिकित्सक के रूप म अपन प्रेक्टिस के अनुभव साझा करिन। उमन मुख्यमंत्री स्वास्थ्य सुरक्षा योजना के उल्लेख करत कहिन कि ए योजना म प्रदेश के 56 लाख परिवार मन ल 50 हजार रूपिया तक के निःशुल्क इलाज के सुविधा देहे जात हे।
डॉ. सिंह ह बताइस कि मुख्यमंत्री बाल हृदय सुरक्षा योजना के अंतर्गत अब तक करीबन 7000 लइका मन के हृदय रोग के इलाज बर शासन के खरचा म सर्जरी करे गए हे। मुख्यमंत्री ह सम्मेलन म अम्बिकापुर मिशन अस्पताल के डॉक्टर एम.एल बेट्रिस, डॉ. अनुराधा दुबे, डॉ. दिलीप एस. गोरे, डॉ. आर.एस. नायक, डॉ. एस.जे. रिजवी अऊ डॉ. संदीप दवे ल लाइफटाईम एचिवमेंट अवार्ड ले सम्मानित करिन। मुख्यमंत्री ह डॉ. बेट्रिस के सेवा भाव के उल्लेख करत कहिन कि ओ मन सरगुजा अंचल म पाछू 40 बछर ले जरूरतमंद मरीज मन के निःशुल्क सर्जरी करत हें। डॉ. अनुराधा दुबे ह मुख्यमंत्री बाल हृदय सुरक्षा योजना के तहत 800 लइका मन के ऑपरेशन करे हें। एसोसिएशन ऑफ सर्जन्स ऑफ इंडिया के अध्यक्ष डॉ. दिलीप एस.गोरे, आयोजन समिति के अध्यक्ष डॉ. सुभाष अग्रवाल, सम्मेलन आयोजन समिति के सचिव डॉ. देवेन्द्र नायक ह घलोक अपन विचार प्रकट करिन। ए अवसर म एएसआई छत्तीसगढ़ चेप्टर के अध्यक्ष श्री तरूण नायक संग बहुत अकन वरिष्ठ सर्जन उपस्थित रहिन। ये आयोजन श्री बालाजी ग्रुप ऑफ हास्पिटल्स एण्ड कॉलेजेस कोति ले रायपुर मेडिकल कॉलेज के सर्जरी विभाग अऊ सर्जन्स क्लब रायपुर के सहयोग ले ए.एस.आई. छत्तीसगढ़ चेप्टर के तत्वावधान म करे गीस।
अच्छा स्वास्थ्य सुविधा सुलभ कराए बर सरकारी अऊ निजी क्षेत्र ल मिलके करना होही काम: डॉ रमन सिंह
रायपुर, 05 मार्च 2018। मुख्यमंत्री डॉ. रमन सिंह ह कहिन कि आम जनता ल, विशेष रूप ले ग्रामीण अंचल मन म अच्छा स्वास्थ्य सुविधा मुहैया कराए म सरकारी अऊ निजी क्षेत्र ल मिलके काम करना होही। मुख्यमंत्री आज संझा इहां एसोसिएशन ऑफ सर्जन्स ऑफ इंडिया (ए.एस.आई.) के छत्तीसगढ़ चेप्टर के 17वां वार्षिक सम्मेलन के शुभारंभ करत रहिन। ए अवसर म उमन बहुत अकन बछर ले मानवता के सेवा करइया वरिष्ठ शल्य चिकित्सक मन ल लाइफ टाइम एचिवमेंट एवार्ड ले सम्मानित करिन। मुख्यमंत्री ह कहिन कि हर शल्य चिकित्सक कहूं महिना म कम से कम दू जरूरतमंद मरीज मन के निःशुल्क शल्य चिकित्सा करंय त ये मानवता के सेवा के एक बड़का काम होही।


text:
बिलासपुर। जिला मुख्यालय ले 25 किलोमीटर दूर रतनपुर वन परिक्षेत्र के पोड़ी गांव के तीर के जंगल म एक चीतल के 3-4 दिन पुराना सव मिले ले हड़कंप मच गे हे। चीतल के सव ले सींग गायब हे अउ प्रथम दृष्टया मामला सिकार के लगत हे । फिलहाल वन बेभाग ह सव ल कब्जा म लेके मामला के जांच म जुट गेहे। दरअसल, मामला रतनपुर वन परिक्षेत्र के पोड़ी गांव के तीर बगधरी सागउन प्लॉट हे ,जिहाँ गांव के कुछु लोगन मन ह एक नर चीतल के सव देखिन अउ घटना के जानकारी वन वेभाग ल दीस। लोगन के सूचना म मउवका म पहुंचे वन बेभाग के टीम ह सागउन प्लांट ले नर चीतल का सव के पंचनामा के कारयवाही करीन। उहें चीतल के सिकार करिस हे अउ ये घटना 3 ले 4 दिन पुराना हे। फिलहाल वन विभाग मामला म आसपास के लोगन ले लिय गे बयान के आधार म मामला के जांच म जुट गिस हे।
Home ताजा समाचार पोड़ी के जंगल म चीतल के 3-4 दिन पुराना सव मिले ले...


text:
माटी के महिमा हे करसि के ठंडा पानी
जइसे-जइसे महीना ह आघु बढ़त हे, वइसने गरमी ह अउ बाढ़त जात हे, गरमी ले बांचे के खातिर सब्बो मनखे ह किसिम-किसिम के उपाय करथे, काबर के अब्बड़ गरमी म रहे ले स्वास्थ जल्दी खराब होथे, फेर अइसे गरमी के बेरा म अपन स्वास्थ के बढ़ धियान रखे ल लगथे, काबर के येहि बेरा म सूर्य देव के किरपा अब्बड़ रहिथे सब्बो परानी जीव जगत बर। अउ सूर्य देव के किरपा ले कोनो नइ बचें अब्बो बर बराबर किरपा करथे सूर्य देव ह। वइसे गरमी के बेरा हो चाहे अउ कोनो भी मौसम सब्बो बछर म परानी मन ल पानी अब्बड़ भाथे, पानी एक आइस चीज हे जेखर बिना ये जग म कोनो परानी जी नइ सके, जीव जन्तु मन बिन खाये रही सकथे फेर बिन पानी पिये नइ रहे सके, येहि पानी ह गरमी के दिन म अउ जादा उपयोगी हो जाथे, फेर गरमी म सबले जादा जरूरी ठंडा पानी रहिथे जेला सब्बो मनखे मन पिये ल खोजथे, गरमी के बेरा म ठंडा पानी पीये ले जी जुड़ा जाथे, ठंडा पानी पिये के सेती घरो-घर म इलेक्ट्रॉनिक फिरिज रखेथे, जेमा गरमी के दिन म पानी ठंडा रख सके तभो ले फिरिज के ठंडा पानी पिये ले मन ह नइ माने, उल्टा फिरिज के जादा ठंडा पानी पिये ले किसिम-किसिम के बीमारी घलोक होथे, तेखर सेती फिरिज के पानी ल सब्बो मनखे मन नइ पी सके, तेखरे सेती गरमी के दिन म ठंडा पानी पिये बर गरीब के फिरिज कहाये जाने वाला करसी के पानी ल पीना चाहि, माटी के मया म बने करसी ह पानी ल जुड़ाथे, संगे-संग मनखे के जीव ल घलोक जुड़ाथे । माटी के महानतम येहि म देखे ल मिलथे के अतका गरमी के दिन म सब्बो चीज ल तपथे तभोले करसी म रखे पानी ल ठंडा रहिथे, येखर बर कहिथे मोर माटी महान हे।
गरमी के दिन म करसि के पानी पिये ले कोनो रोग होये के डर घलोक नइ होवय, काबर के माटी ले मानुस बने हे वही माटी ले जग, जग बने जेन माटी ले वही माटी ले बने करसि।
छत्तीसगढ़िया मन करसि ल गरीब मनखे के फिरिज कहिथे , काबर के पानी ल जुड़ाये के संगे संग मनखे के मन घलोक जुड़ाथे करसि के पानी ह, करसि के पानी पिये ले माटी के गुन तको ह पता चलथे, कइसे अतना गरमी के बेरा म जेमा सब्बो चीज ल तपे ल लगथे तेन बेरा म करसि ह अतना ठंडा रहिथे अउ पानी ल घलोक ठंडा राखथे, येहि सब्बो गुन के खातिर माटी ले बने करसि के पानी ल गरमी के दिन म पीना चाहि।
माटी कहाये महान मोर, जग म हे गुन-गान।
माटी के बने तै मानुस, माटी के कर सम्मान।
अनिल कुमार पाली, तारबाहर बिलासपुर छत्तीसगढ़।
प्रशिक्षण अधिकारी आई टी आई मगरलोड धमतारी।
मो.न.-7722906664,7987766416
ईमेल:- anilpali635@gmail.com


text:
परकिती के परती आत्मियता के तिहार ये हरेली
कोनो भी देस-राज के पहिचान ओखर सभियता अऊ संसकिरिती से होथे। हमर भारत देस ह आनी-बानी के सभियता अऊ संसकिरिती के देस हाबय। इहा जम्मू कसमीर से ले के कनियाकुमारी तक अऊ अरूनाचल परदेस से ले के गुजरात तक आनी-बानी के सभियता अऊ संसकिरिती ल मानने वाला म रईथे। हमर भारत देस ह किरसी परधान देस ये अऊ किसान देस के अरथबेवस्था के रीढ़ ये।
भारत के हर राज म किसान मन ऊंहा के परंपरा अऊ संसकिरिती म फसल के बोआई से ले के मिसाई तक तिहार के रूप म आपस म जुर-मिल के खुसी मनाथे जे ह ऊंकर एकता के परतीक हे। हमर छत्तीसगढ़ राज म घलो किसान भाई मन बरसात के दिन आते साथ खेती-किसानी के काम म लग जाथे अऊ फसल के ठीक-ठाक बोआई के बाद अपन खेती-किसानी म काम आने वाला किरसी उपकरन मन जैइसेः- हल, रांपा, कुदारी, गैइती, साबर, मन ल बढ़िया धो-मांजगे माटी या रेती के आसन बना के ये किरसी उपकरन मन ल ओखर ऊपर रख के बड़ सरद्धा भाव से ये किरसी उपकरन मन मा गुलाल टिक के फूल,दूबी चढ़ा के धूपबत्ती जलाये जाथे। दिया जला के नारियल चढ़ाये जाथे अऊ ये दिन सावन महिना के अमावस्या के दिन जेला हमन कईथन हरेली। जे ह हमर छत्तीसगढ़ के पहिली तिहार। घर म आनी-बानी के पारंपरिक सुवादिस्ट ब्यंजन चीला, बोबरा, अरसा, गुलगुल, भजिया, देहरऊली, फरा बनाये जाथे अऊ पास-पड़ोस म ये ब्यंजन मन ल परसाद के रूप म बांट के आपस म मिर-जुर के खुसी मनाथे जे ह आपसी भाई-चारा ल बढ़ावा देथे। घर म पूजा-पाठ करे के बाद लईका ले के सियान मन घलो गेड़ी चढ़ के अपन खुसी ल परगट करथे। ये गेड़ी दो बांस के बनाये जाथे। दूनो लंबा बांस ल भुंइया ले 2 या 3 फूट के उंचाई म गोड़ रखे बर आड़ा बांस के टुकड़ा ल रखे जाथे। अऊ येमा गोड़ ल रख के लईका ले ले के सियान म घलो गेड़ी चढ़े के मजा लेथे। गेड़ी दउड़ के आयोजन भी किये जाथे। येखर संगे-संग नारियल जीत के खेल घलो खेले जाथे। हरेली के दिन ले हमर छत्तीसगढ़ राज म तिहार मनाये के चालू हो जाथे।
बईसाख अऊ जेठ के बिकराल गरमी के कारन झुलसे रूख-राई मन आसाड़ महिना के आते साथ फेर जिंदा हो उठते। जे भुइंया बंजर दिखाई देवत रहिस ओहा हरियाली के चादर ओढ़े दिखाई देथे। हरेली के मायने हरियाली म ले सकत थन। सावन अमावस्या के आत ले पूरा धरती ह हरियाली के चादर ओढ़ लेथे। हरेली तिहार के संगे-संग हमर छत्तीसगढ़ राज म तिहार के आवा-जाही शुरू हो जाथे। जैइसे- नागपंचमी, पोरा, तीजा, भोजली, रक्षाबंधन, आठे कन्हैया, गनेस चतुरथी, नवरात्रि, देवारी, एकादशी, छेरछेरा होली, महाशिवरात्रि, रामनवमी तक तिहार आवत रईथे। हर तिहार के सुघ्घर परंपरा बनाये रखे के हम सबके जिम्मेदारी हे, पर तिहार के नाम म आज के समय म लोगन मन कुकरी-बोकरा, मछरी खाथे अऊ सराब पीना आम बात हो चले हे जे ह हमर भारतीय परंपरा अऊ संसकिरीति के पहिचान नो हय। हमन ल चाही की हमन अपन संसकिरीति अऊ परंपरा ल अक्षुण्य बनाय रखन जेखर से हमन के आने वाला पीढ़ी येला सुरता रख सके।
प्रदीप कुमार राठौर ‘‘अटल’’
ब्लाक कालोनी जांजगीर ,
जिला जांजगीर चांपा (छ.ग.)


text:
कोरबा। जिला अस्पताल म भरता प्रसूता ल ओखर पति ह सिरिफ येखर सेती छोड़ दिस, काबर इमन ह बेटा नइ दूसर बार घलो बेटी ल जन्म दिस हे। दरअसल, कुसमुंडा निवासी अब्दुल सलाम ह अपन पत्नी ल प्रसव पीड़ा होय म जिला अस्पताल म भरती कराय रहिस हे। ये दउरान पत्नी सलमा ह दूसर बार घलो
बेटी ल जन्म दिस हे। येखर बाद जइसे ही सलमा के पति ल डॉक्टर ह बेटी होय के जानकारी दीस , त पति ह अपन पत्नी अउ बेटी दूनों ल हॉस्पिटल म छोड़के भाग गे। पति के ये बरताव ले सलमा काफी आहत हे। उंखर सरीर म अतना ताकत नइए के वो मन दूनों बेटी के परवरिश अकेला कर सकय। बता दन के सलमा के पहिली ले 4 बछर के एक बेटी हे। उहे बेटा के आस लगाय बइठे पति बेटी होय म बिना बताय अस्पताल ले चलेगे।
….. ओखर कसूर अतना रहिस हे के वो ह बेटी ल जन्म दिस
कोरबा। जिला अस्पताल म भरता प्रसूता ल ओखर पति ह सिरिफ येखर सेती छोड़ दिस, काबर इमन ह बेटा नइ दूसर बार घलो बेटी ल जन्म दिस हे। दरअसल, कुसमुंडा निवासी अब्दुल सलाम ह अपन पत्नी ल प्रसव पीड़ा होय म जिला अस्पताल म भरती कराय रहिस हे। ये दउरान पत्नी सलमा ह दूसर बार घलो


text:
- देश के आन स्मार्ट शहर मन बर रोल मॉडल बनही नवा रायपुर के ये केन्द्र: श्री नरेन्द्र मोदी
- एके छत के नीचे सबो नागरिक सेवा मन के मॉनिटरिंग के संग होही सुचारू संचालन
- हफ्ता के सातों दिन अऊ चौबीसों घण्टा काम करही एकीकृत कमाण्ड अउ नियंत्रण केन्द्र
रायपुर, 14 जून 2018। प्रधानमंत्री श्री नरेन्द्र मोदी ह आज नवा रायपुर म स्मार्ट सिटी परियोजना के तहत देश के पहिली एकीकृत कमाण्ड अउ नियंत्रण केन्द्र के लोकार्पण करिन। उमन ए केन्द्र के निर्माण म खुशी प्रकट करत मुख्यमंत्री डॉ. रमन सिंह संग नवा रायपुर विकास प्राधिकरण के सबो प्राधिकारी मन ल बधाई दीन। श्री मोदी ह एकीकृत कमांड अउ नियंत्रण केन्द्र के सुचारू अऊ सफल संचालन बर अपन शुभकामना दीन। श्री मोदी ह शुभेच्छा प्रकट करत उम्मीद जताये हें के नवा रायपुर के ये अत्याधुनिक एकीकृत कमांड अउ नियंत्रण केन्द्र देश के आन स्मार्ट शहर मन बर घलोक एक रोल मॉडल बनही।
हम आपमन ल बता देवन के नवा रायपुर देश के पहली अइसे स्मार्ट शहर हे, जऊन हर बिजली, पानी, सड़क, संचार अऊ स्वच्छता जइसे नागरिक सुविधा मन के ऑनलाइन निगरानी बर अऊ ए सेवा मन ले जुरे अपन जनसमस्या मन के निराकरण बर एकीकृत कमांड अउ नियंत्रण केन्द्र के स्थापना करे हे। प्रधानमंत्री के हाथ लोकार्पण के संक्षिप्त कार्यक्रम म मुख्यमंत्री डॉ. रमन सिंह, केन्द्रीय संचार राज्य मंत्री (स्वतंत्र प्रभार) श्री मनोज सिन्हा, केन्द्रीय घर अउ नगरीय मामलों के राज्य मंत्री (स्वतंत्र प्रभार) श्री हरदीप सिंह पुरी, छत्तीसगढ़ सरकार के घर, पर्यावरण अउ लोकनिर्माण मंत्री श्री राजेश मूणत, केन्द्रीय घर मंत्रालय के सचिव श्री डीएस मिश्रा, नवा रायपुर विकास प्राधिकरण (एनआरडीए) के अध्यक्ष अऊ घर अउ पर्यावरण विभाग के प्रमुख सचिव श्री अमन कुमार सिंह, सचिव आवास अउ पर्यावरण श्री संजय शुक्ला अउ मुख्य कार्यपालन अधिकारी (एनआरडीए) श्री रजत कुमार घलोक ए अवसर म उपस्थित रहिन।
प्रधानमंत्री श्री मोदी ह ए केन्द्र के प्रशंसा करत कहिन कि नवा रायपुर के एकीकृत कमांड एण्ड कंट्रोल सेंटर देश के स्मार्ट शहर मन बर रोल मॉडल बनही। उमन एखर बर मुख्यमंत्री डॉ. रमन सिंह ल बधाई दीन। प्रधानमंत्री ह ए केन्द्र म बइठके एखर संचालन के गतिविधि मन ल अऊ पूरा प्रक्रिया ल बारीकी ले देखिन। नवा रायपुर विकास प्राधिकरण के अध्यक्ष श्री अमन कुमार सिंह ह प्रस्तुतिकरण देवत ओ मन ल बताइन कि ए सेंटर के संग बिजली, पानी, स्वच्छता, यातायात प्रबंधन, एकीकृत भवन प्रबंधन, सिटी कनेक्टिविटी अउ इंटरनेट अधोसंरचना (डाटा सेंटर) अऊ पूरा नवा रायपुर शहर के निगरानी करे जा सकही। उमन बताइन के शहर के परिवहन व्यवस्था, बिजली अउ जल आपूर्ति, स्ट्रीट लाईट अऊ आधारभूत सुविधा मन ले जुड़े हर एक व्यवस्था के निगरानी चौबीसों घंटा करे जा सकही। अभी हाले म जमीन खरीद, कोनो प्रकरण के शिकायत या नो ओब्जेक्शन सर्टिफिकेट आदि प्राप्त करे बर ऑफलाइन आवेदन दे जात रहिस। जेखर से अड़बर समय लागत रहिस हे। सीसीसी व्यवस्था के शुरू हो जाय ले ये सबो सुविधा नागरिक मन ल केवल एक किलिक म मिल सकही। शहर म लगे सबो सेंसर्स जइसे पब्लिक ट्रांसपोर्ट बस मन म लगे जीपीएस सेन्सर्स, डायल 100 वाहन के स्थिति, 108 एम्बुलेंस के स्थिति, स्मार्ट लाईटिंग, ट्रैफिक मैनेजमेंट कैमरा, पब्लिक बाईक शेयरिंग, सॉलिड वेस्ट मैनेजमेंट, मौसम विभाग, सोलर पैनल्स, स्मार्ट मैप आदि व्यवस्था मन अउ परियोजना मन के डाटा इहां स्टोर होही। ए सेंटर म पूरा शहर के व्यवस्था एके छत के नीचे रियल टाईम म देखे जा सकही।
ए एकीकृत कण्ट्रोल एंड कमांड सेंटर ले आपातकालीन स्थिति अउ आपदा प्रबंधन म तुरंत कार्यवाही करे म सहयोग मिलही, जइसे के दुर्घटना या कोनो आन आपात स्थिति म नियंत्रण कक्ष ले लाइव विडियो देखके जरूरी सेवा जइसे फायर बिग्रेड, डायल 100 अउ 108 एम्बुलेंस ल तुरंत सूचित करे जा सकही। ए मॉडल के अंतर्गत शहर के डाटा, डाटा सेंटर म स्टोर करे जाही जेखर समय-समय म विश्लेषण होही। ये डाटा एनालिसिस शहर के सेवा मन के संदर्भ म विभागीय योजना बनाए म सहायक होही। ए केंद्र के माध्यम ले जरूरी जानकारि मन के एकत्रीकरण, एकीकृत प्रबंधन, तेज क्रियान्वयन व अपन आप प्रमाणीकरण अऊ आपदा प्रबंधन प्लेटफॉर्म,, स्मार्ट सेंसर्स के कम्युनिकेशन इंटरफेस अउ सुरक्षा कंपोनेंट्स, अलर्ट मैनेजमेंट, स्मार्ट पार्किंग, डायल 100, स्मार्ट स्ट्रीट लाईट, डायल 108 अउ महतारी एक्सप्रेस, फायर बिग्रेड कण्ट्रोल सिसटम, स्मार्ट मैप (जीआईएस), मौसम विभाग ले जुडे जानकारी, इंटीग्रेटेड ट्रैफिक मैनेजमेंट सिसटम, एरिया बेस्ड डेवलपमेंट (एबीडी) सर्विसेज, ट्रैकिंग ऑफ सॉलिड वेस्ट एंड वाटर मैनेजमेंट सिसटम आदि के प्रबंधन म सहायता मिलही।


text:
रायपुर । मुख्यमंत्री डॉ. रमन सिंह ह कहिन के स्वास्थ्य के क्षेत्र म खोजे जात नवा तकनीक मन के प्रयोग ले राज्य के दूरस्थ अंचल मन म बेहतर स्वास्थ्य सुविधा मन के लाभ पहुंचाए जा सकत हे। उमन कहिन कि स्वास्थ्य के क्षेत्र म आर्टिफिसियल इंटेलीजेंस, टेलीमेडीसिन, बायोसेंसर जइसे अत्याधुनिक तकनीक मन के उपयोग एखर बर करे जा सकत हे। मुख्यमंत्री ह कहिन के छत्तीसगढ़ म नवाचार के संग मातृ मृत्यु दर, शिशु मृत्यु दर अऊ कुपोषण म कमी लाय बर कार्य योजना बनाके काम करे गीस, जेखर बेहतर नतीजा मिले हे। डॉ. सिंह आज इहां स्वास्थ्य विभाग अऊ स्टेनफोर्ड बायो डिजाइन ए इंडिया फाउंडर्स फोरम कोति ले आयोजित एक दिवसीय ’मेडिटेक इनोवेशन समिट’ के उद्घाटन सत्र ल सम्बोधित करत रहिन। कार्यशाला म डॉ. सिंह ह ’हेल्थ टेक्नॉलाजी इनोवेशन ए द इंडियन कांटेक्स्ट’ सीरसक ले प्रकासित पुस्तिका के विमोचन तको करिन अऊ अत्याधुनिक चिकित्सा उपकरण मन के प्रदर्सनी के अवलोकन घलोक करिन।
कार्यशाला म मुख्य सचिव अजय सिंह, मुख्यमंत्री के प्रमुख सचिव अमन कुमार सिंह, स्वास्थ्य विभाग के सचिव निहारिका बारीक सिंह, स्टेनफोर्ड यूनिवर्सिटी के इंडिया बायोडिजाइन प्रोग्राम के सह संचालक डॉ. राजीव दोशी अऊ डॉ. अनुराग मायरल, उत्तर प्रदेस, मध्यप्रदेस, अऊ गुजरात, महाराष्ट्र संग छह राज्य मन के स्वास्थ्य विभाग के अधिकारी, देस विदेस के इनोवेटर्स, चिकित्सक, यूनिसेफ अऊ विस्व स्वास्थ्य संगठन के प्रतिनिधि उपस्थित रहिन।
दूरस्थ क्षेत्र मन म बेहतर स्वास्थ्य सुविधा बर अत्याधुनिक तकनीक मन के उपयोग हो : रमन
रायपुर । मुख्यमंत्री डॉ. रमन सिंह ह कहिन के स्वास्थ्य के क्षेत्र म खोजे जात नवा तकनीक मन के प्रयोग ले राज्य के दूरस्थ अंचल मन म बेहतर स्वास्थ्य सुविधा मन के लाभ पहुंचाए जा सकत हे। उमन कहिन कि स्वास्थ्य के क्षेत्र म आर्टिफिसियल इंटेलीजेंस, टेलीमेडीसिन, बायोसेंसर जइसे अत्याधुनिक तकनीक मन के उपयोग एखर बर करे जा सकत हे। मुख्यमंत्री ह कहिन के छत्तीसगढ़ म नवाचार के संग मातृ मृत्यु दर, शिशु मृत्यु दर अऊ कुपोषण म कमी लाय बर कार्य योजना बनाके काम करे गीस, जेखर बेहतर नतीजा मिले हे। डॉ. सिंह आज इहां स्वास्थ्य विभाग अऊ स्टेनफोर्ड बायो डिजाइन ए इंडिया फाउंडर्स फोरम कोति ले आयोजित एक दिवसीय ’मेडिटेक इनोवेशन समिट’ के उद्घाटन सत्र ल सम्बोधित करत रहिन। कार्यशाला म डॉ. सिंह ह ’हेल्थ टेक्नॉलाजी इनोवेशन ए द इंडियन कांटेक्स्ट’ सीरसक ले प्रकासित पुस्तिका के विमोचन तको करिन अऊ अत्याधुनिक चिकित्सा उपकरण मन के प्रदर्सनी के अवलोकन घलोक करिन।


text:
रायपुर। प्रदेस कांग्रेस प्रभारी पुनिया आज बिलासपुर कांग्रेस भवन म होय लाठीचारज म घायल कांग्रेस कारयकरता मन ले मुलाकात करिस। ये मसला ल लेके बिलासपुर के कांग्रेस भवन म नव नियुक्त कारयकारनी, जिला अउ ब्लाक मन के अध्यक्छ मन के संयुक्त बइठक शुरू होइस। बइठक के सुरूआत म पीसीसी अध्यक्छ भूपेश बघेल ह स्वागत भासन दिस। येखर बाद नवा बने कारयकारनी के स्वागत करिस। उहें डॉ चरणदास महंत ह कांग्रेस भवन के भीतर म घुसके पुलिस के बर्बर लाठीचारज के घटना के निंदा प्रस्ताव रखिस।
बिलासपुर म कांग्रेस नेता अउ कारयकरता मन उपर होय लाठीचारज के मुद्दा ल भुनाय बर कांग्रेस ह पूरी तरह ले जुट गेहे। बुधवार के पूरा प्रदेस म सरकार के खिलाफ प्रदरसन के बाद आज बिलासपुर म कांग्रेस के अहम बइठक होवत हे। ये संयुक्त बइठक म नवा प्रदेश पदाधिकारी मन, जिला अउ शहर कांग्रेस कमेटी के अध्यक्ष मन सामिल होय हे। बइठक म लाठीचारज करे के मामला म आगू के रननीति बनाय के संग चुनावी मसला म चरचा करे जात हे । बइठक के सुरूआत म अध्यक्छ भूपेश बघेल ह स्वागत भासन दिस हे। उमन सबो पदधिकारी मन ले कहिन के सबला मिलके बड़ जुम्मेदारी निभाय बर पड़ही। येखर बाद डॉ. चरणदास महंत ह कांग्रेस भवन के भीतर म घुसके पुलिस के बरबर लाठीचारज के घटना म निंदा प्रस्ताव रखिस। गउरतलब हे कि बुधवार के पुनिया ह लाठी चारज मामला म बड़ बयान देवत हुये अधिकारी मन ले गिन-गिनके बदले लेय के बात कहिस हे। पीएल पुनिया ह दो टूक कहिन के ” कांग्रेस के सरकार म कोनो अधिकारी ल बखसे नइ जाही, चुन-चुनके कार्रवाई करे जाही।
कांग्रेस के संयुक्त बइठक म भूपेश ह दिस स्वागत भासन …. महंत ह रखिस निंदा प्रस्ताव
रायपुर। प्रदेस कांग्रेस प्रभारी पुनिया आज बिलासपुर कांग्रेस भवन म होय लाठीचारज म घायल कांग्रेस कारयकरता मन ले मुलाकात करिस। ये मसला ल लेके बिलासपुर के कांग्रेस भवन म नव नियुक्त कारयकारनी, जिला अउ ब्लाक मन के अध्यक्छ मन के संयुक्त बइठक शुरू होइस। बइठक के सुरूआत म पीसीसी अध्यक्छ भूपेश बघेल ह स्वागत भासन दिस। येखर बाद नवा बने कारयकारनी के स्वागत करिस। उहें डॉ चरणदास महंत ह कांग्रेस भवन के भीतर म घुसके पुलिस के बर्बर लाठीचारज के घटना के निंदा प्रस्ताव रखिस।


text:
छत्तीसगढ़ हा पूरा देस मा एक ठिन अइसे राज हरय जिहां तीन जिनिस के कभु कमी नइ रहे हे। ये तीन जिनिस हरय बन, भुइयां अउ पानी। छत्तीसगढ़ मा जेन कोति भी जाहु, उत्ती ले लेके बुढ़ती अउ रक्क्छहु ले लेके भंडार कोति। सबो दिसा मा भरपुर बन, भुइयां अउ पानी मिलही। अउ इही बन बन-भुइयां मा भरे हे लोहा, टीना, कोयला के भंडार। इही भंडार जइसे छत्तीसगढ़ वाला मन बर पाप सरी होगे। काबर कि ये जिनिस के भंडार होय के बाद भी बन-भुइयां अउ पानी के बीच रहइयां मन के उद्धार नइ होय हे।
जब ले ये पता चले हे कि छत्तीसगढ़ हा देस-दुनिया मा लोहा-टिना अउ कोयला के भंडार वाला राज हरय इहां के बन-भुइयां ले लेके पानी छिने के, लुटे के, वोमा कब्जा करे के, खरीदे के, बेचे के बुता चलत हे।
आज परदेस के हाल का होवत ये हा कोनों ले लुकाय लुके नइहे।
बैलाडीला ले लेके मैनपाट तक के हरियर कोरा मा रोज जेसीबी चलत हे, बारुद ले छर्री-दर्री होवत हे। एक पहाड़ ले दू पहाड़, दू ले चार अउ चार सौ होवत हजार हो गे हे। पहाड़ खोदाय के सुरू होइस जंगल कटना सुरु हो गे। कांगेर घाटी के हरियर रंग कम होवत हे, हसदेव के बन मा करिया रंग दिखत हे। पहाड़-बन ऊपर खतरा हा जंगल के रवइयां मन बर खतरा बना दिस। जब देख तब हाथी जंगल ला छोड़ बस्ती मा आ जथे, तेंदुआ-भालू तो सहर मा घुसर जाथे। अइसन काबर होवत हे येला सब जानत हे। तभो ले दुःख के बात हे के बन-भुइयां कम होवत हे।
पानी के कहिनी तो अउ गजब के हे। नदिया-तरिया के गढ़ छत्तीसगढ़ मा तरिया पटावत अउ नदिया सुखावत हे।परदेस के अधार महानदी के धार कइसन हे कोनो भादों के खतम होवत ही देख सकत हे। डखनी-संखनी के पानी लाल होगे हे, सबला दिखत हे इंद्रावती, सिवनाथ के का हाल होगे हे। केलो हा तो फेक्टरी मन के जहर ले मर ही गे हे। हसदेव अउ सिवनाथ के पानी तो बिक गे हे। खारुन, पैरी-सोढ़ूर, सिंदुर भी मरत जाथ हे।
रतनपुर, सिरपुर, रायपुर जइसे कतको राज के चिन्हारी तरिया रहे हे। फेर आज इहां कतका जगह मा तरिया हे येहा अब सोध अउ खोज के बिसय बन गे। बुढ़ा तरिया ले लेके महाराज बंद के पीरा सब के आंखी के आगु हे। कतको तरिया तो रजाबंधा सहि मइदान बन गे हे। नदिया-तरिया के संगे-संग बांध के बांध ये परदेस मा बेचे के काम हो चुके हे। अइसनेहे कतको परयास घलोक चलत रहिथे। इंदल-जिंघल, येदांत-फेदांता, आमचानी-सडानी मन बर जइसे खुल्ला छुट होवत हे। बन-भुइयां जल सब जइसे कुछ एक मन बर इक्कठा होवत हे। आज कल पानी छेके के बुता बड़ जोर धरे हे। नदिया मन मा एनीकेट बना-बना के नदिया के बहाव ला खतम करे के साजिस होवत हे। नदिया के हतिया करे बड़ बुता होवत हे।
जल के ज्ञानी नदीघाटी मोरचा के संयोजक गौतम बंधोपाध्ये कहिथे के छत्तीसगढ़ मा जल संकट बड़ विकट होवत जाथ हे। सिवनाथ नदिया ला बेचे के जेन काम सरकार करे रहिस वोखर ले आज तक मुक्ति नइ मिल पाय हे। सरकार हा नदिया मन मा उत्ता-धुर्रा एनीकेट ऊपर एनीकेट बनात जाथ हे। काबर अउ काखर बर बनात हे अउ का सोच के बनात हे सरकार येला ठीक-ठीक बताना चाही। मोर जानकारी मा अभी तक परदेस भर के आधा दर्जन नदिया मन 238 एनीकेट बनाएं जा चुके हे। 150 अउ एनीकेटबनाय के तइयारी सरकार के हे। एक ठिन नदिया मा जगह-जगह एनीकेट बनाके पानी रोकना मतलब वोखर हतिया करना ही हरय। आज महानदी-सोढ़ूर-पैरी तीन नदिया के संगम होय के बाद भी राजिम मा पानी नइ रहय..काबर ?येखर जवाब कोनों सरकार कना नइ होही।
सिरतोन बात तो ये हरय के आज गांव-गंवई ले के सहर तक हर कहुँ गरमी के दिन मा जल संकट कतका विकट अउ विकराल रूप ले लेथे येला हर बछर देखें जा सकत हे। पानी बर हो हल्ला, सड़क जाम, धरना-घेराव तो होबे करथे, अब तो लड़ई-झगड़ा, मारपीट अउ खून-खराबा घलोक होय लगे हे। पेड़ काटना जरूरी हो गे, अउ पेड़ लगाना मजबूरी हो गे। जंगल उजाड़ के सहर मा जंगल बनाय के चोचला होवत हे। गाँव उजाड़ के क्रांकिट वाला सहर बसाय जाथ हे। बनइयां-जनइयां सब एक ले बड़ के एक बिद्धान मन हे। तभो ले बुता उहीं बन-भुइयां अउ जल खतम करे के इही होवत हे। कहु नवा सहर बनाय बर, कहु कोयला खने बर, कहु बड़े-बड़े बिजली घर बर, कहु आनी-बानी कारखाना बर। कतका ला लिखव अउ का-का ला लिखव। पढ़इयां मन घलोक कइही बेमेतरिहा हा बिकास बिरोधी लागथे। अच्छा सड़क, सहर, रोजगार वाला कारखाना काला नइ चाही। अउ जब ये सब चाही ता बन-भुइयां अउ जल तो बेच ला परही। फेर मैं तो इही सोचत हव अउ खोजत हव के बिकास के आधार का बन-भुइयां अउ जल के कीमत मा ही हो सकत हे ? आप मन कना जवाब होही ता महु ला देहू। अगोरा मा..।
जय जोहार
वैभव शिव पाण्डेय
संवाददाता, स्वराज एक्सप्रेस, रायपुर


text:
तहिया के एक ठन किस्सा हे। लकड़ी काटे बर जब टंगिया बनाए गीस त जंगल के रूख-राही मन ह डर के मारे बईठका करीन। जम्मो झन के एकेच गोठ रीहिस अब का होही। हमर जिनगी के का होही। जंगल ह कइसे बाचही। अऊ जंगल नई रही त ये दुनिया के का होही। जेखर बोले के पारी आय तउने ह टंगिया उपर अपन गुस्सा उतारय। अऊ टंगिया बनईया ल घलो पानी पी पी केे गारी देवय। टंगिया बनाय ल रोके के उदीम घलो सुना डरीन।
तब एक ठन डोकरा पेड़ ह जम्मों झन ल चुप कराके कहिन। जतका फिकर तुंहला हे वतका महु ल हे। मैं जानथव टंगिया ह जंगल के जंगल ल उजाड़ दिही। हमर मन के जिन्दगी ह खतरा म पड़ गे हे। मैं ह त अपन जिनगी जी डारेव फेर मोर एक बात ल गांठ बांध के रख लव के एं टंगिया ह हमर तब तक कुछु नई बिगाड़ सकय जब तक के हमरे बीच के कोनो ह ओखर बेट नई बनही। टंगिया के जेन दिन बेट बनंहु उही दिन तुंहर मुसिबत हो ही। छत्तीसगढ़- छत्तीसगढ़ी अऊ छत्तीसगढिय़ा के बारा साल म जेन हाल होय हे ओखर असली वजह इही हे। परबुधिया मन ह टंगिया के बेट बन के अपने ल काटत हे अऊ मिठलबरा मन ह मजा करत हे। सरकार ह दिल्ली म जा के कतको इनाम पा लय लेकिन इहां चलत लूट खसोट ह सब ल दिखत हे। करीना कपुर ल नचाय खातिर करोड़ों रूपया फंू कत हे लेकिन अस्पताल नई बनावत हे। उद्योग मन ल जमीन दे खातिर ख्ेाती ल बरबाद करत हे लेकिन शिक्षा के व्यवसाय बर उंखर तीर पइसा नई हे।
लोटा लेके अवइया मन ह रातो रात बंगला तान दिन सौ-दू-सौ एकड़ के किसान बन गीन, फेक्टरी खोल दिन अऊ मोटर गाड़ी म घूमत हे। शहर ल चकाचक करत हे अऊ गांव के गली ह आज ले पयडगरी ले नई उबर पाय हे। ये सब काबर होवत हे। शहर म अपराध बाढ़ गे। कोन हे एखर जिम्मेदार। राज बनीस त सोचे रीहिन के अब तो छत्तीसगढिय़ा मन के भाग लहुटही, गांव-गांव म स्कूल अऊ अस्पताल खुलही। इहां के पढ़े लिखे लइका मन ल नौकरी मिलही। लेकिन बारा साल म बारा हाल होगे।
इहां के जंगल, खदान पानी तरीया नदिया गोठान सब ल बेचे के उदीम होय लागिस। एखर विरोध करईया मन उपर लाठी बरसत हे अऊ ए काम म टंगिया के बेट बने छत्तीसगढिय़ा मन ह सहयोग करत हे। मिठलबरा मन के चक्कर म अतका मोहा गे हे के न त उनला कोईला पोताय चेहरा दिखत हे न बरबाद होवत खेती के जमीन दिखत हे। पद अऊ पईसा के लालच म आंखी तोप ले हे। न त उनला अपन पुरखा के बानी के सुरता हे अऊ न त उनला छत्तीसगढ़ महतारी के पीरा ले मतलब हे। एक बात जम्मो झन कान खोल के अपन धियान म बईठा लेवय के माटी के काया माटी म मिल जथे लेकिन सुरता ओखरे करे जाथे जेन ह अपन माटी बर कुछु करथे। करनी के भरनी ल इही जनम म दिखथे। अऊ कईझन के दिखत घलो हे।


text:
14 May 2016
चौपाल म एक दिन के दफ्तर
लोक सुराज ले एक बात तो बने होवथाबे के अफसरगिरी म लगाम लगत हावय, भले एक दिन सही। सरकार के सभो विभाग के मंत्री के संगे-संग स्वयं मुख्यमंत्री तको लोक सुराज के निगरानी करत हावय तेन पाके कोनो अफसर के रौब नइ चलत हावय। नइते अक्सर देखब म आथे के जब ओकर दफ्तर जाबे तव एक दिन के काम खातिर तको दस दिन पदोथे। अधिकारी मिलथे तव बाबू छुट्टी म अउ बाबू मिलथे तव अधिकारी दौरा म चल देथे। आदमी के नाव-गांव देख के तको काम ल लटका देथे। गांव के किसान मनके पटवारी अउ तहसील कार्यालय मन म अइसे निरादर होथे के मानो छत्तीसगढ़िया मजदूर किसान दू कउड़ी के आदमी होगे। सबले जादा आवा जाही किसान मन के पटवारी अउ तहसील कार्यालय म होथे, एक दिन के काम म किसान मन महीना भर ले चक्कर काटथे उंहचे दलाल मन के काम एक घंटा म हो जथे।
गांव म लोक सुराज के आयोजन होवथाबे तव कतकोन किसान के समस्या के निराकरण तुरते होवथाबे। योजना के हितग्राही मनला तुरते होकर लाभ दे जावथाबे। हरेक गांव ले अइसे आरो मिलत हावय के किसान ला मुआवजा के रकम मिलगे, आधुनिक खेती के जानकारी संगे संग कृषि औजार मिलगे। अइसने सरकार के तमाम योजना मनके बारे म लोक सुराज अभियान शिविर म जानकारी दे जावथे। लोगन मन खातिर सरकार के गजब अकन लाभकारी योजना हावय फेर जानकारी के आभाव म आम जनता ओकर लाभ नइ ले पावय। कतको विभाग के कर्मचारी मन अलाली के सेती बने जानकारी तको नइ देवय दफ्तर म। लेकिन लोक सुराज शिविर म बड़े-बड़े अफसर मनके जुराव होवथाबे तेन पाके सबो कर्मचारी मन चेत करके काम करत हावय। एक दिन के चौपाल म अतेक काम निपट जावथे जतका छै महीना म नइ होवय। आवेदन के आंकड़ा ल देखे जाय तव एक तिहाई ले आगर आवेदन के तुरते निपटारा होवथाबे।
सोचे के विषय आए के छै महीना के काम एक दिन म होवथे। येकर दूसर पक्ष ल देखे जाए तव यहू सोचे जा सकत हावय के अधिकारी अउ कर्मचारी मन जबरन एक दिन के काम ल छै महीना ले लटका के राखय। अगर प्रशासन सही तरीका ले काम करतिस तव दफ्तर म काम के बोझा नइ परे रितिस। अगर विभाग काम के समय अउ कर्मचारी के कमी के हवाला देथे तव ओमन लोक सुराज के अपने काम के आकड़ा देखय। जब लोक सुराज म एक दिन म काम के निपटारा हो सकत हावय तब आन दिन काबर नइ हो सकय? लोक सुराज म सैकड़ों हितग्राही मनला सम्मान के साथ सौगात मिलथे तव आन दिन उही योजना के लाभ खातिर महीना भर चक्कर काटे ल काबर परथे। जबकि उही विभाग उही अफसर मन अड़हा दिन तको काम करत रिथे। कुल मिलाके केहे जाए तब गांव के चौपाल म हर दिन सुराज शिविर के जरूरत हावय।
* जयंत साहू*
jayant sahu
9826753304
Subscribe to: Post Comments (Atom)


text:
रायपुर । राजधानी के डागा गर्ल्स कॉलेज म आज ओ बेरा म विवाद बढ़ गिस , जब कॉलेज के गेट ल सील कर देय गिस। संग ही एक हफ्ता के छुट्टी के बात घलो फइला. गिस । स्थिति अतना बिगड़ गिस के कालेज म पुलिस बुलाय बर पड़िस।
दरअसल, कॉलेज के सिकक्छ मन के एक वरग अउ विद्यारथी मन के कहिना हे के, जब उमन कॉलेज पहुंचिन त गेट म ताला लगे मिलिस, उहें कॉलेज के प्रभारी प्राचार्य संगीता घई के कहिना के, विवाद प्रायोजित हे। कॉलेज सील नइ करे गिस हे, न ही छुट्टी घोसित होय हे।
दरअसल, घई ल हाल ही म कॉलेज के प्रभारी प्राचार्य नियुक्त करे गिस हे । घई ह कहिस के प्राचार्य के कमरा म रखे सामान के गनना बर ओला सील कर देय गिस हे । कॉलेज म ताला नइ लगाय गेहे। .येती , सिकक्छ मन के बुलाय म पुलिस पहुंचिस अउ कॉलेज म स्थिति ल सामान्य करिस।
ये पूरा वाद विवाद म सबले ज्यादा इहां के छात्रा मन ह परेसान हे, उंखर कहिना हे के इहां हमेसा विवाद बनेय रहिथे , जेखर वजह ले हमार पढ़ाई प्रभावित होवत हे । ये विवाद खत्म होवय अउ हमार पढ़ाई सामान्य रूप ले सुरू करे जाय।
डागा गर्ल्स कॉलेज म विवाद ले पढ़ाई प्रभावित.. येला लेके छात्रा मन अउ प्रिंसिपल म ठन गिस
रायपुर । राजधानी के डागा गर्ल्स कॉलेज म आज ओ बेरा म विवाद बढ़ गिस , जब कॉलेज के गेट ल सील कर देय गिस। संग ही एक हफ्ता के छुट्टी के बात घलो फइला. गिस । स्थिति अतना बिगड़ गिस के कालेज म पुलिस बुलाय बर पड़िस।


text:
बस्तर । राज्य म स्कूल मन म छात्र-छात्रामन के सुविधा बर टैबलेट्स अउ मोबाइल फोन के वितरन करे जात हे, जेकर ले उमन ल आघू बढ़े म सफलता मिलत हे। उहें दूसर ओर बस्तर के कतको सरकारी स्कूल मन म टीचर्स ल बांटे गे टैबलेट्स म मॉल फंक्शनिंग के कारन अश्लील फोटोज नजर आवत हे।
बता दन के बस्तर म कई सरकारी स्कूल मन म टीचर्स ल टैबलेट्स बांटे गिस हे, ताकि लइका मन के अटेंडेंस ले म आसानी होवय अउ उंखर लिस्ट ल आसानी ले सेव कर रखे जा सकय। लेकिन प्रसासन ले बांटे गे टैबलेट्स म लॉग इन करे के दउरान ही अश्लील फोटोज दिखाई देवत हे। प्रदेस के जांजगीर-चांपा अउ दुर्ग जिला म घलो अइसे ही सिकायत आघू आई हे, जेकर बाद ऑनलाइन अटेंडेंस फिलहाल रोक दे गिस। दूनों जगह ऑफ लाइन उपस्थिति दरज होवत हे।
कतको स्कूल मन ल के सिकायत
येकर सिकायत कई स्कूल मन ह प्रसासन ले करिन हे। जेकर जानकारी संसाधन समन्वयक वरुण मिश्रा ह दीस। उमन बताइन के मानव संसाधन विकास मंत्रालय ह कुछु दिन पहिली ही ये टैबलेट्स ल बांटिस हे। जेमा अचानक ले मॉल फंक्शनिंग के सिकायत आघूने आइस हे।
वापस लिए जाही टैबलेट्स
सूत्र मन के मुताबिक ये सिकायत मिलत ही प्रशासन ह इन टैबलेट्स लवापस ले बर आदेस जारी कर दिस हे। जब तक इन टैबलेट्स म सुधार कारय नइ कर लिये जात तब तक लइका मन के ऑफ लाइन अटेंडेंस लिए जाही।
बस्तर के करीबन 2300 सरकारी स्कूल मन म के 99 फीसदी स्कूल मन टैबलेट्स के जरिए अटेंडेंस के बेवस्था करे गेहे। सत्र के सुरुआत ले ही इहां अटेंडेंस के दउरान ये तरह के दिक्कत आवत हे। जेकर सिकायत करे जात हे।
टीचर मनल बांटे गे टैबलेट्स म मॉल फंक्शनिंग …..लॉग इन करे म अश्लील फोटोज
बस्तर । राज्य म स्कूल मन म छात्र-छात्रामन के सुविधा बर टैबलेट्स अउ मोबाइल फोन के वितरन करे जात हे, जेकर ले उमन ल आघू बढ़े म सफलता मिलत हे। उहें दूसर ओर बस्तर के कतको सरकारी स्कूल मन म टीचर्स ल बांटे गे टैबलेट्स म मॉल फंक्शनिंग के कारन अश्लील फोटोज नजर आवत हे।